**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2020, ημέρα Τρίτη και ώρα 17.10΄στην Αίθουσα Γερουσίας, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την Προεδρία του Προέδρου αυτής, κυρίου Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις» (3η συνεδρίαση).

Στη συνεδρίαση παρέστησαν ο κ. Γρηγόρης Ζαριφόπουλος, Υφυπουργός Ψηφιακής Διακυβέρνησης, ο κ. Γεώργιος Γεωργαντάς, Υφυπουργός Ψηφιακής Διακυβέρνησης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα(Νόνη), Βούλτεψη Σοφία, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κυρανάκης Κωνσταντίνος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Παππάς Ιωάννης, Τσαβδαρίδης Λάζαρος, Ταγαράς Νικόλαος, Καλαφάτης Σταύρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Ζαχαριάδης Κωνσταντίνος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Κωνσταντόπουλος Δημήτριος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης, «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις. Είναι η τρίτη συνεδρίαση, η επί των άρθρων συζήτηση του νομοσχεδίου.

Την Κυβέρνηση εκπροσωπούν οι Υφυπουργοί Ψηφιακής Διακυβέρνησης, Γεώργιος Γεωργαντάς και Γρηγόρης Ζαριφόπουλος. Εάν δεν υπάρχουν νομοτεχνικές βελτιώσεις, κύριοι Υφυπουργοί, να μπούμε κατευθείαν στους εισηγητές.

Τον λόγο έχει ο κύριος Υφυπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Την Πέμπτη θα έχουμε τις νομοτεχνικές βελτιώσεις, κύριε Πρόεδρε, στο ξεκίνημα της συνεδρίασης, αυτή τη στιγμή δεν είμαστε έτοιμοι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν δώσω τον λόγο στον Εισηγητή της Πλειοψηφίας, τον κ. Ταγαρά, να προχωρήσουμε στην επί της αρχής ψήφιση του νομοσχεδίου.

Ερωτάται ο Εισηγητής της Πλειοψηφίας, ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Υπέρ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ερωτάται ο Εισηγητής της Μειοψηφίας, ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Επιφυλασσόμαστε, κύριε Πρόεδρε, για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφύλαξη για την Ολομέλεια.

Δεν βλέπω την Ειδική Αγορήτρια του Κινήματος Αλλαγής, την κυρία Γιαννακοπούλου, η οποία θα ερωτηθεί στη συνέχεια.

Ο Ειδικός Αγορητής του Κομμουνιστικού Κόμματος, ο κύριος Γιάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος):** Όχι, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όχι.

Ο Ειδικός Αγορητής της Ελληνικής Λύσης, ο κύριος Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Επιφύλαξη για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφύλαξη για την Ολομέλεια.

Η Ειδική Αγορήτρια του ΜέΡΑ25, η κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Επιφύλαξη για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφύλαξη για την Ολομέλεια.

Συνεπώς, το σχέδιο νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις», γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, ο κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Όπως αναδείχθηκε από την ακρόαση των φορέων που ολοκληρώθηκε πριν από λίγο, διεφάνη ότι οι διατάξεις του σχεδίου νόμου είναι σε θετική κατεύθυνση. Έρχονται να συμπληρώσουν, να ξεκαθαρίσουν, αλλά και να αναδείξουν και νέες πτυχές που η λειτουργία εφαρμογής των δύο χρόνων του νόμου, που η προηγούμενη κυβέρνηση ψήφισε, ένας καλός νόμος, που αφορά στα οπτικοακουστικά μέσα παραγωγής, έρχεται να συμπληρωθεί με διατάξεις, οι οποίες ανεδείχθησαν μέσα από την διετή εφαρμογή του νόμου, όπου αναδείχθηκαν και αδυναμίες και ελλείψεις, αλλά και όλα αυτά τα οποία περάσαμε μέσα και από την πανδημία, ανέδειξαν ανάγκες καινούργιες, γιατί όλα εξελίσσονται και όλα αλλάζουν.

Σε αυτή τη βάση, λοιπόν, θα αναφερθώ και εγώ, διεξοδικά, κατ’ άρθρο, όπως και σήμερα η συζήτησή μας επιβάλλει, ξεκινώντας με τα άρθρα του πρώτου κεφαλαίου.

Με το πρώτο κεφάλαιο, εκσυγχρονίζουμε την ισχύουσα νομοθεσία και ενισχύουμε, επιταχύνουμε και απλοποιούμε την παραγωγή οπτικοακουστικών έργων στην Ελλάδα. Φέρνουμε περισσότερες επενδύσεις στον τομέα αυτό, δημιουργώντας θέσεις εργασίας και πολλαπλασιάζοντας τα οφέλη για την χώρα και τους πολίτες.

Στο άρθρο 1, ορίζεται, ότι στις ευνοϊκές διατάξεις για την ενίσχυση των οπτικοακουστικών έργων περιλαμβάνεται και η μετά-παραγωγή, δηλαδή η τελική επεξεργασία ενός έργου, όπως το μοντάζ και τα λοιπά, πριν την ολοκλήρωση και τη διανομή του.

Με το άρθρο 2, θέτουμε χαμηλότερα όρια για τις ελάχιστες επιλέξιμες δαπάνες που απαιτείται για να υλοποιηθούν ανάλογα με το είδος ή το περιεχόμενο του οπτικοακουστικού έργου. Το ελάχιστο όριο δαπανών για μία κινηματογραφική ή τηλεοπτική ταινία, ντοκιμαντέρ ορίζεται στις 60.000 ευρώ, το ίδιο ελάχιστο ποσό προβλέπεται και για τις ταινίες μικρού μήκους. Για τις τηλεοπτικές σειρές μυθοπλασίας, ανεξαρτήτως αριθμού επεισοδίων και χρονικής διάρκειας, το σύνολο των επιλέξιμων δαπανών ανά επεισόδιο θα πρέπει, να είναι τουλάχιστον 25.000 ευρώ ανά επεισόδιο, ενώ αν πρόκειται για ντοκιμαντέρ ή κινούμενο σχέδιο, τουλάχιστον 20.000 ευρώ ανά επεισόδιο, από 30.000 ευρώ που ισχύει σήμερα.

Για τις τηλεοπτικές σειρές με 100 ή περισσότερα επεισόδια οι ελάχιστες δαπάνες ανά επεισόδιο ορίζονται στο ποσό των 15.000 ευρώ και το ελάχιστο όριο επιλέξιμων δαπανών για τα ψηφιακά παιχνίδια ορίζεται στις 30.000 ευρώ, από 60.000 ευρώ που ισχύει σήμερα.

Με το άρθρο 3, εντάσσουμε στους δικαιούχους ενίσχυσης και τις επιχειρήσεις, οι οποίες υλοποιούν επενδυτικά σχέδια οπτικοακουστικών έργων με πρωτοβουλία της ΕΡΤ Α.Ε.

Με το άρθρο 4, αυξάνουμε από 25% σε 35% του συνολικού επιλέξιμου κόστους την αμοιβή για δικαιώματα σεναρίου και μουσικής καθώς και την αμοιβή του σκηνοθέτη, του σεναριογράφου και των δύο πρωταγωνιστών, ηθοποιών και του παραγωγού του οπτικοακουστικού έργου.

Για την πραγματική στήριξη των παραγωγών οπτικοακουστικών έργων, με το άρθρο 5, αυξάνουμε την ενίσχυσή τους από 35% σε 40%, επί της αξίας των συνολικών επιλέξιμων δαπανών.

Επιπλέον, σε περίπτωση που προβλέπεται και άλλη κρατική ενίσχυση, το συνολικό όριο ενίσχυσής τους ορίζεται από 70% σε 80% του συνολικού κόστους παραγωγής, όταν πρόκειται για παραγωγή δύσκολου οπτικοακουστικού έργου.

Με το άρθρο 6, η διαδικασία υποβολής αίτησης υπαγωγής στο καθεστώς ενίσχυσης γίνεται πιο απλή και πιο σύντομη, καθώς μειώνονται οι προβλεπόμενες προθεσμίες και διευκολύνεται η απόκτηση των απαιτούμενων δικαιολογητικών.

Με το άρθρο 7, επιταχύνουμε τη διαδικασία αξιολόγησης των αιτήσεων υπαγωγής στο καθεστώς ενισχύσεων μέσω της σύντμησης των προθεσμιών και της απλοποίησης της διοικητικής διαδικασίας.

Διευκολύνουμε το φορέα του επενδυτικού έργου στη λειτουργία και τις συναλλαγές του καθώς, με το άρθρο 8, επιταχύνουμε τον έλεγχο των υπαχθέντων επενδυτικών σχεδίων.

Για πρώτη φορά προβλέπουμε την δυνατότητα έκδοσης προσωρινής βεβαίωσης, η οποία θα πιστοποιεί ότι οι εργασίες, που έχει υλοποιήσει ο φορέας του επενδυτικού σχεδίου, είναι σύμφωνες με τα οριζόμενα στην απόφαση υπαγωγής.

Στο άρθρο 9, καταγράφονται σαφώς όλες οι περιπτώσεις για τις οποίες ανακαλείται η απόφαση υπαγωγής, στο άρθρο 10, ορίζεται, ότι οι αποφάσεις ενίσχυσης των επενδυτικών σχεδίων οπτικοακουστικών έργων θα δημοσιεύονται πλέον στον ιστότοπο διαύγεια και μόνο.

Με το άρθρο 11, βελτιώνεται η διατύπωση, όσον αφορά στους αρμόδιους Υπουργούς, στους οποίους παρέχεται νομοθετική εξουσιοδότηση, για να εξειδικεύσουν θέματα ενίσχυσης της παραγωγής των οπτικοακουστικών έργων.

Στο άρθρο 12, προβλέπουμε την παροχή φορολογικών κινήτρων και κρατικές επιχορηγήσεις για τις επιχειρήσεις που επιθυμούν, να δραστηριοποιηθούν στον τομέα αυτό.

Με τις ρυθμίσεις του δεύτερου κεφαλαίου διευκολύνουμε τις καθημερινές συναλλαγές των πολιτών με τις δημόσιες υπηρεσίες, οι οποίες παρέχονται ψηφιακά μέσω της ενιαίας ψηφιακής πύλης της Δημόσιας Διοίκησης.

Με το άρθρο 13, η ψηφιακή υπηρεσία της άυλης συνταγογράφησης, η οποία λειτούργησε με επιτυχία κατά τη διάρκεια της διαχείρισης της πανδημίας του κοροναϊού, αποκτά μόνιμο χαρακτήρα, ώστε να περιοριστεί κατά το δυνατόν η άμεση επαφή ιατρού ασθενή.

Για τη μεγαλύτερη διευκόλυνση των πολιτών στις συναλλαγές τους με τον Εθνικό Οργανισμό Παροχής Υπηρεσιών Υγείας, στο άρθρο 14, ορίζουμε, ότι όλες οι διαδικασίες υποβολή αίτησης και δικαιολογητικών για την αποζημίωση δαπανών των ειδικών θεραπειών παιδιών και εφήβων, που διενεργούνται από ιδιώτες μη συμβεβλημένους με τον ΕΟΠΥΥ, θα διενεργούνται μέσω της ενιαίας ψηφιακής πύλης της δημόσιας διοίκησης, ενώ προβλέπεται να ενταχθούν στην κατηγορία αυτή και άλλες κατηγορίες παροχών.

Με τη ρύθμιση του άρθρου 15, κάθε ενδιαφερόμενος θα μπορεί, μέσω της ψηφιακής δημόσιας υπηρεσίας ΤΙΤΛΟI ΣΠΟΥΔΩΝ ή DIPLOMAS, να παραλαμβάνει, από τα πληροφοριακά συστήματα των Ανώτατων Εκπαιδευτικών Ιδρυμάτων της χώρας και του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης του Δ.Ο.Α.Τ.Α.Π., όλα εκείνα τα στοιχεία που βεβαιώνουν την απόκτηση πτυχίου και να ζητάει τη διαβίβασή τους σε φορείς του δημοσίου. Έτσι, δεν θα είναι πλέον απαραίτητη η τήρηση φυσικού αρχείου αντιγράφων τίτλων σπουδών, ενώ, συγχρόνως, περιορίζεται σημαντικά το φαινόμενο των πλαστών πτυχίων.

Με το Τρίτο Κεφάλαιο του σχεδίου νόμου ενισχύουμε την ψηφιακή διακυβέρνηση, μέσα από διαδικασίες που διευκολύνουν την ψηφιακή διεπαφή των πολιτών και των επιχειρήσεων με τους φορείς του δημοσίου, με στόχο, την συνεχή αναβάθμιση της ποιότητας της εξυπηρέτησης των πολιτών και τη διασφάλιση της εμπιστοσύνης τους, κατά τις συναλλαγές τους με τη δημόσια διοίκηση.

Με το άρθρο 16, δημιουργούμε την Υπηρεσία Συντονισμού Ενιαίας Ψηφιακής Πύλης σε επίπεδο Διεύθυνσης, που υπάγεται στον Γενικό Γραμματέα Ψηφιακής Διακυβέρνησης και Απλούστευσης Διαδικασιών του Υπουργείου Ψηφιακής Διακυβέρνησης.

Με το άρθρο 17 θεσπίζεται το Εθνικό Μητρώο επικοινωνίας πολιτών στη γενική γραμματεία πληροφοριακών συστημάτων δημόσιας διοίκησης του υπουργείου ψηφιακής διακυβέρνησης ως μία κεντρική βάση μοναδικής καταχώρισης των στοιχείων επικοινωνίας όλων των πολιτών και ιδίως της ταχυδρομικής διεύθυνσης της διεύθυνσης επικοινωνίας του αριθμού κινητού τηλεφώνου και της διεύθυνσης ηλεκτρονικού ταχυδρομείου. Μέσω του μητρώου αυτού, θα ενημερώνονται τα αντίστοιχα δεδομένα των πληροφοριακών συστημάτων των φορέων του δημοσίου. Σε περίπτωση μεταβολής ενός στοιχείου επικοινωνίας κάθε πολίτης θα έχει την υποχρέωση να ενημερώνει το εθνικό μητρώο. Μέσα σε τριάντα μέρες από τη μεταβολή.

Με τη ρύθμιση του άρθρου 18 προτού το δημόσιο καταβάλει οποιαδήποτε σύνταξη μισθοδοσία επιδότηση και λοιπά, θα πρέπει να ταυτοποιεί τον λογαριασμό πληρωμών του δικαιούχου με τον αριθμό φορολογικού μητρώου.

Με το άρθρο 19 απλοποιείται η διαδικασία υποβολής και λήψης του αποδεικτικού φορολογικής ενημερότητας και βεβαίωσης οφειλής από την 31η Οκτωβρίου 2020, όλοι οι δημόσιοι φορείς θα λαμβάνουν το ανωτέρω αποδεικτικό μέσο διαλειτουργικότητας των πληροφοριακών συστημάτων τους με το κέντρο διαλειτουργικότητας της γενικής γραμματείας πληροφοριακών συστημάτων δημόσιας διοίκησης χωρίς να απαιτείται και η προσκόμιση του από τους πολίτες και τις επιχειρήσεις.

Στο τέταρτο κεφάλαιο του σχεδίου νόμου. Εισάγονται ρυθμίσεις για την καλύτερη οργάνωση και λειτουργία του υπουργείου ψηφιακής διακυβέρνησης και των εποπτευόμενων φορέων.

Στο άρθρο 20 ρυθμίζονται σχετικά με το προσωπικό της νέας υπηρεσίας συντονισμού ενιαίας ψηφιακής πύλης και ορίζονται τα προσόντα και τα καθήκοντα των προϊσταμένων των οργανικών μονάδων της. Προβλέπονται επίσης, μεταβατικές διατάξεις ώστε οι υπηρεσίες της να είναι άμεσα διαθέσιμες στους πολίτες.

Με το άρθρο 21 καλύπτονται λειτουργικές ανάγκες του υπουργείου ψηφιακής διακυβέρνησης και δημιουργούμε 45 νέες θέσεις μόνιμου προσωπικού και προσωπικού ιδιωτικού δικαίου αορίστου χρόνου. Για την ενίσχυση των δράσεων του Υπουργείου δημιουργούμε επίσης 15 θέσεις εμπειρογνωμόνων πληροφορικής με τριετή θητεία και βαθμό δεύτερο, της κατηγορίας ειδικών θέσεων, σύμφωνα με τις διατάξεις για τα μισθολογικά κλιμάκια καθώς και μία θέση μετακλητού συνεργάτη στο εθνικό κέντρο οπτικοακουστικών μέσων και επικοινωνίας με σχέση εργασίας ιδιωτικού δικαίου ορισμένου χρόνου.

Με το άρθρο 22 εισάγονται οργανωτικές ρυθμίσεις του Υπουργείου Ψηφιακής Διακυβέρνησης και αποσαφηνίζονται οι αρμοδιότητες των επιμέρους οργανικών μονάδων και τμημάτων που βελτιώνουν και επιταχύνουν τη λειτουργία του αξιοποιώντας τις δυνατότητες των ψηφιακών υπηρεσιών. Διασφαλίζουμε αποτελεσματικά το συμφέρον των προς αναδοχή υιοθεσία παιδιών και επιταχύνουμε τις σχετικές διαδικασίες. Προβλέπουμε τη διασύνδεση του Εθνικού Μητρώου ανηλίκων με το Εθνικό Μητρώο υποψηφίων αναδόχων γονέων στο άρθρο 23 και με το Εθνικό Μητρώο υποψηφίων των γονέων στο άρθρο 24, μέσω νομοθετικής εξουσιοδότησης που παρέχεται στους αρμόδιους υπουργούς εργασίας και κοινωνικών υποθέσεων και ψηφιακής διακυβέρνησης προκειμένου για τον καθορισμό ειδικότερων θεμάτων σχετικά με τη διασύνδεση αυτή

Θέλω εδώ, όπως ξεκίνησα, να πω ότι το Υπουργείο Ψηφιακής Διακυβέρνησης έρχεται σ’ έναν διαρκή θεσμικό ρόλο να καλύψει διαχρονικά κενά εκσυγχρονισμού σε θέματα ταχύτητας, αλλά και αξιοποίησης των τεχνολογιών, να διευκολύνει, να απλοποιήσει, να επιταχύνει διασυνδέοντας συστήματα, αλλά και μέσα από τη διαλειτουργικότητα των υπηρεσιών να καλύψει ένα μεγάλο κενό, να καλύψει ταλαιπωρία και να απαλύνει τον κόσμο και τον πολίτη από τις διαχρονικές ταλαιπωρίες για πράγματα που αφορούν στο εσωτερικό του τον δημόσιο τομέα και τις δημόσιες υπηρεσίες και, όπως είπα και στην πρώτη εισήγησή μου, θέλω να συγχαρώ το Υπουργείο Ψηφιακής Διακυβέρνησης για το, πράγματι, σπουδαίο έργο το οποίο έχει επιτελέσει, μέσα και από την κρίσιμη φάση της πανδημίας, όπου αναδείχθηκαν αδυναμίες, ελλείψεις και προβλήματα και καθυστερήσεις, διότι, πράγματι, σε ελάχιστο χρόνο κάλυψε πολλές ανάγκες, κάλυψε πολλά χιλιόμετρα καθυστερήσεων ψηφιακής μετάβασης στην ψηφιακή εποχή και, με την έννοια αυτή, νομίζω ότι είναι τιμή για όλους μας και εξυπηρέτηση του πολίτη μέσα από δύσκολες συνθήκες.

Με αυτές τις παρατηρήσεις, κυρίες και κύριοι συνάδελφοι, η ψηφιακή επανάσταση είναι παγκοσμίως σε εξέλιξη. Χαίρομαι που με τέτοιες ταχύτητες εξελίσσεται και στην πατρίδα μας. Η διαχείριση της πανδημίας επέβαλε στην Ελλάδα, όπως είπα, την επιτάχυνση του μετασχηματισμού της στην ψηφιακή εποχή. Στο ίδιο πνεύμα και στον ίδιο ρυθμό, μέσα από τις προτεινόμενες ρυθμίσεις, το Υπουργείο Ψηφιακής Διακυβέρνησης ενισχύει την οικονομική και αναπτυξιακή πρόοδο της χώρας και διαμορφώνει καλύτερες συνθήκες διαβίωσης για τους πολίτες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: «Ανάγκας και θεοί πείθονται», η πανδημία επέβαλε πιο γρήγορο εκσυγχρονισμό του ψηφιακού κράτους, αλλά δε θα χρειαζόταν να έρθει η πανδημία για να γίνει αυτό.

Τον λόγο έχει ο Εισηγητής της Μειοψηφίας, κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας)**: Ας μου επιτραπεί να ξεκινήσω μ’ ένα σχόλιο σχετικά με την πρώτη συνεδρίαση και το κλείσιμο της συνεδρίασης από τον Υπουργό, κ. Πιερρακάκη. Ξεκίνησε στην πρώτη συνεδρίαση, λοιπόν, την ομιλία του λέγοντας ότι υπάρχει μια διαφορά φιλοσοφίας μεταξύ της πλειοψηφίας και της αντιπολίτευσης. Πράγματι, όμως, έτσι είναι και το έχει αποδείξει περίτρανα, γιατί η φιλοσοφία η δική μας, η οποία αποτυπώθηκε και στις τοποθετήσεις μας, αλλά και στην κυβερνητική μας θητεία, είναι ότι εμείς ασχολούμαστε με τα έργα και ασχολούμαστε και με πράξεις, σας μιλήσαμε με πράξεις πολύ συγκεκριμένες στην προηγούμενη συνεδρίαση. Εσάς, όμως, το μόνο που σας ενδιαφέρει είναι η επικοινωνία και το στυλ. Επικοινωνία και στυλ δεν έχει κανένα νόημα να τα συζητάμε εδώ, μέσα και στην Επιτροπή, εάν θέλουμε να κάνουμε παραγωγική κουβέντα.

Συγκριμένα, θέλω να αναφερθώ στο ότι όλο το διάστημα της πανδημίας, γιατί μιλάμε για τον κλάδο των οπτικοακουστικών μέσων και αυτό είναι που μας ενδιαφέρει, για να καταλαβαίνει και ο κόσμος που μας παρακολουθεί, είναι με ποιον τρόπο θα δώσουμε ανταγωνιστικά κίνητρα, ούτως ώστε να προσελκύσουμε ξένες παραγωγές, να γίνουν κινηματογράφοι στη χώρα, και δεν είναι μόνο ο κινηματογράφος, οπτικοακουστικό περιεχόμενο και παραγωγή είναι το ντοκιμαντέρ, είναι τα κινούμενα σχέδια, είναι το παιχνίδι, το video gamming, είναι χίλιες δυο άλλες κατηγορίες. Τι κάνατε, λοιπόν, όλο αυτό το διάστημα της πανδημίας στον κλάδο των οπτικοακουστικών; Εξευτελίσατε τους ανθρώπους και ξεσηκώθηκε το κίνημα «Art workers»! Αυτό δεν έγινε; Είχατε αφήσει εκτός τους τεχνικούς, τους ηθοποιούς, τους σκηνοθέτες, όλους όσους, ασχολούνταν στον κλάδο του πολιτισμού.

Αγνοήσατε, επίσης, όλη τη μάζα των τεχνικών, των πληροφορικάριων, έχει στεγνώσει η αγορά από τα έργα, δε βλέπουμε έργα, δεν προκηρύσσετε νέα έργα και βλέπουμε μόνο ότι έχει πέσει πανδημία και στο δικό σας Υπουργείο, το μόνο που σας ενδιαφέρει είναι η πανδημία των απευθείας αναθέσεων.

Αλλά ξέρετε, εδώ πέρα, η πανδημία των απευθείας αναθέσεων, δεν δηλώνει μία συγκεκριμένη ψηφιακή στρατηγική και ψηφιακή μετάβαση, γιατί η πανδημία των απευθείας αναθέσεων δίνει ένα σήμα στην αγορά, ότι εδώ υπάρχει απουσία και έλλειμμα στρατηγικής. Και αφού υπάρχει απουσία και έλλειμμα στρατηγικής, δεν ξέρει και η αγορά τι να περιμένει για να προσαρμόζεται. Δεν καλύπτεις τρύπες μπαλώνοντας και βουλώνοντας με τέτοιες μεθόδους. Εμείς, λοιπόν, στη πρώτη συνεδρίαση, σας είπαμε πολύ συγκεκριμένα πράγματα και δεν είμαστε ούτε κομπλεξικοί να μην αναγνωρίσουμε τα θετικά που έχετε κάνει, ή όποια άρθρα έχετε θετικά, ούτε κακοπροαίρετοι. Πολύ συγκεκριμένα, τι είπαμε λοιπόν;

Πρώτον, στερήσατε και σας το είπαν και οι φορείς, 100 εκατομμύρια ευρώ από τον οπτικοακουστικό κλάδο. Τα 25 είναι από το ταμείο εγγυοδοσίας, να μπορούν, δηλαδή, να πάρουν δάνειο όσοι δραστηριοποιούνται στα οπτικοακουστικά και τα 75 από το επενδυτικό ταμείο που συστήσαμε για τις οπτικοακουστικές παραγωγές. Είπατε τίποτα, κύριε Υπουργέ, ο κ. Πιερρακάκης και κύριοι Υφυπουργοί, στην πρώτη σας συνεδρίαση; Μηδέν, κουλούρι. Γιατί; Δεν σας ενδιαφέρει να τοποθετηθείτε για αυτό το πράγμα; Ακούσαμε νωρίτερα, στη συνεδρίαση με τους φορείς, τον Πρόεδρο του ΕΚΟΜΕ, ο οποίος είπε, ότι υπήρξαν καθυστερήσεις και είπε, ότι εδώ πέρα, εγκρίθηκαν επενδυτικά σχέδια, μίλησε για 87 εκατομμύρια, για πάνω από 60 παραγωγές, ελληνικές και ξένες. Άρα, ούτε καθυστερήσεις λοιπόν υπήρξαν εκεί πέρα.

Τρίτον, σας ρωτήσαμε, τι γίνεται με το παγωμένο σημαντικό έργο του ψηφιακού αποθετηρίου. Δεν είπατε τίποτα, κουλούρι, 10 εκατομμύρια και εκεί. Μήπως κάνατε κάτι από τα 13 περιφερειακά film offices; Να τρέξετε, έχετε τη μεγάλη πλειοψηφία των περιφερειακών, πρόσκειται στη δικιά σας παράταξη, στη Ν.Δ.. Γιατί δεν συστήνετε τα film offices; Έναν χρόνο είστε Κυβέρνηση. Υπάρχει κάποιο σχέδιο; Σας δείξαμε, με πράξεις, ότι ένα χρόνο τώρα δεν έχετε κάνει το παραμικρό και φέρνετε κάποιες διατάξεις, οι οποίες άλλες βελτιώνουν, άλλες θα το δούμε και δεν φέρατε μια δικαιολογία. Αντιθέτως, κάτι ρητά, ότι άμα δεν σταματήσεις να κάνεις πετάλι θα πέσεις και ότι δεν έχουμε φιλοσοφία συναίνεσης. Μα εμείς, δεν έχουμε πρόβλημα να αναγνωρίσουμε τα θετικά, ούτε και εσείς, απ’ ότι φάνηκε, γιατί ξέρετε και γνωρίζετε, ότι το νομοσχέδιο ήταν νομοσχέδιο του ΣΥΡΙΖΑ. Όμως, πρέπει εδώ πέρα να μας πείτε, επί της ουσίας, για τις προτάσεις. Τις θεωρείτε θετικές, τις απορρίπτετε, θα τις εξετάσετε; Για να μην μιλάμε στον αέρα εδώ μέσα. Δεν γίνεται να μιλάμε στον αέρα.

Πάω στα άρθρα. Σας είπα, στο άρθρο 1, ήταν ήδη αχρείαστη αυτή η διατύπωση. Ούτως ή άλλως, ήταν μία αναδιατύπωση για την αναπαραγωγή, και σας είπαμε, ότι αν θέλετε να το βελτιώσετε ουσιαστικά, βάλτε μέσα το ψηφιακό παιχνίδι και το ντοκιμαντέρ. Βάλτε το μέσα στο αυτοτελές οπτικοακουστικό έργο και επενδυτικό σχέδιο. Ουσιαστική βελτίωση. Δεν είπατε τίποτα γι’ αυτό.

Άρθρο 2. Μειώνετε τώρα το κάθε επεισόδιο κάθε τηλεοπτικής σειράς. Είδαμε πολλές σειρές που έχουν επιδοτηθεί φέτος και στα ιδιωτικά κανάλια δημόσιας λήψης, αλλά και στις πλατφόρμες, τα συνδρομητικά κανάλια, σειρές που έκαναν πάρα πολύ καλές και ακριβές παραγωγές, με πάρα πολύ καλό καλλιτεχνικό αποτέλεσμα, όπως είναι οι Άγριες Μέλισσες, όπως είναι το Έτερος Εγώ, χίλιες δυο παραγωγές, οι οποίες ήταν πραγματικά κόσμημα για τον οπτικοακουστικό κλάδο. Σας λέμε, εδώ ήταν το όριο 30 χιλιάρικα το επεισόδιο, το ρίχνετε στο 15. Τι είναι αυτό; Ποιον ωφελεί αυτό; Μήπως τη ποιότητα του επεισοδίου; Πως; Σας είπαν νωρίτερα οι φορείς, ότι ούτε το μισθολογικό κόστος δεν καλύπτεται από τα 15 χιλιάρικα. Άρα, λοιπόν, τι είναι αυτό; Δωράκι στα κανάλια. Για να κάνουν τα κανάλια τζάμπα και με τη χορήγηση 40%, γιατί 40% φέρνετε, ένα ευτελές πολιτιστικό προϊόν και αυτό να χρηματοδοτείται κιόλας, ενώ έχει ένα μικρό αριθμό ηθοποιών, χαμηλές αμοιβές συντελεστών και ούτω καθεξής και να χρηματοδοτείται αυτό από το κράτος. Και μάλιστα, όλοι οι φορείς, μηδενός εξαιρουμένου, έλεγαν, ότι τα κανάλια δεν δίνουν το 1,5% που υποχρεούνται από το νόμο, για την ενίσχυση, εδώ και 30 χρόνια, των κινηματογραφικών παραγωγών. Άρα, γιατί αυτή η διάταξη, για ποιο λόγο, δηλαδή, να μειώσετε αυτό το όριο; Και εμείς είπαμε, ότι διορθωτικές κινήσεις σαφώς και έγιναν το 2018, όμως, όλες οι διορθώσεις είχαν στόχο να διατηρηθεί η ισορροπία μεταξύ της οικονομικής ενίσχυσης των εταιριών παραγωγής, αλλά και της παραγωγής προϊόντος με υψηλά στάνταρ ποιότητας. Εσείς, όμως, έρχεστε εδώ πέρα και ευτελίζετε εντελώς το περιεχόμενο με τα όρια που βάζετε.

Άρθρο 3. Βάζετε μέσα τη διατύπωση, νομικά πρόσωπα ή νομικές οντότητες, που αναπτύσσουν εμπορική δραστηριότητα. Δεν διευκρινίζεται νομικά πρόσωπα ή νομικές οντότητες, δημόσιου ή ιδιωτικού; Και ρωτάμε, τι σημαίνει; Θα βάλετε λοιπόν και δημοσίου τομέα νομικά πρόσωπα; Άρα, δηλαδή, θα μπορούν να δοθούν και λεφτά σε επιχειρήσεις του δημοσίου μέσω ΕΚΟΜΕ; Δηλαδή, με την παράγραφο 3, θα μπαίνουν στο χορό της επιδότησης επενδυτικά σχέδια που υλοποιούνται για την ΕΡΤ; Δηλαδή το ΕΚΟΜΕ θα δίνει παραγωγούς για λογαριασμό της ΕΡΤ, θα τους τα επιχορηγεί το ΕΚΟΜΕ; Για ποιο λόγο;

Αν θέλετε λοιπόν από τον κρατικό προϋπολογισμό, αυξήστε τον προϋπολογισμό της ΕΡΤ. Θεσπίστε το 1,5 να αποδίδεται για τις κινηματογραφικές παραγωγές και μέσω άλλων νομοθετημάτων αλλά όχι μέσω του ΕΚΟΜΕ. Χάνει την ουσία και τη φιλοσοφία, τη σύλληψη της σύστασης του φορέα.

Επιλέξιμες δαπάνες, μας βρίσκει σύμφωνους. Είναι σημαντικό ότι για δικαιώματα σεναρίου, μουσικής, αμοιβής σκηνοθέτη, σεναριογράφου αυξάνονται από 25 σε 35.

Άρθρο 5, σας το είπαμε και στην προηγούμενη συνεδρίαση, σας το λέμε και τώρα, το ακούσατε και ενδιάμεσα από τους φορείς, πηγαίντε το στο 45%. Δεν σας εμποδίζει τίποτα. Το ξαναλέω πηγαίντε το στο 45%, δεν υπάρχει κανένα πρόβλημα να πάει στο 45% έχουν αρθεί όλοι οι περιορισμοί για τις κρατικές ενισχύσεις.

Γιατί δεν το κάνετε;

Ούτε και γι’ αυτό πήρατε θέση και ειδικά για τις ξένες παραγωγές. Έρχεται μια ξένη ταινία και λέει θα επενδύσω και θα κάνω το φυσικό, το καλύτερο στούντιο στον κόσμο στην Ελλάδα και θα κάνω μια ταινία. Δώσε του 45% αφού μπορείς.

Γιατί δεν το κάνετε αυτό;

Πάρτε μια θέση.

Άρθρο 6 Θετικό.

Άρθρο 7. Προβλέπεται λοιπόν στην επιτροπή αξιολόγησης του άρθρου 7 η συμμετοχή και ιδιωτών με εμπειρία στον τομέα οπτικοακουστικών παραγωγών. Αυτό μου θυμίζει ένα ρητό που λέει Γιάννης κερνάει, Γιάννης πίνει. Δηλαδή, αξιολόγηση επενδυτικών σχεδίων από ιδιώτες του χώρου, δηλαδή σαν απευθείας ανάθεση με φίλους και γνωστούς. Εμείς σε αυτό διαφωνούμε και σας καλούμε να το ακυρώσετε.

Το άρθρο 8. Από αυτά που διαβάζουμε και καταλαβαίνουμε πριν ένα επενδυτικό σχέδιο υπαγόταν στο καθεστώς με απόφαση του υπουργού, την ολοκλήρωση πλέον - μετά τις αλλαγές σας - την αποφασίζει ο Πρόεδρος του ΕΚΟΜΕ.

Τι μας είπε εδώ ο κύριος Πιερρακάκης; Ότι διατηρήσαμε τον ίδιο πρόεδρο του ΕΚΟΜΕ. Λες και το πρόβλημά μας ήταν με το πρόσωπο. Του είπαμε πολύ συγκεκριμένα στην προηγούμενη τοποθέτηση εκτός αν δεν δίνει βάση - έχει τέτοια αυταρέσκεια ας πούμε και τέτοια πληρότητα - ότι εδώ δίνεις κρατικές ενισχύσεις και δημόσιο χρήμα.

Ποιος έχει τον δημοκρατικό έλεγχο; Ποιος είναι ο αιρετός που θα λογοδοτεί;

Γιατί οι κρατικές ενισχύσεις λοιπόν, πρέπει να ολοκληρώνονται τα επενδυτικά σχέδια από τον Πρόεδρο του ΕΚΟΜΕ, τον όποιο πρόεδρο του ΕΚΟΜΕ της όποιας κυβέρνησης;

Για πιο λόγο;

Άρα λοιπόν εμείς το λέμε ότι δεν είναι θέμα ότι αφαιρείτε το διπλό έλεγχο ουσιαστικό, ουσιαστικότατο επειδή υπήρχαν καθυστερήσεις. Το αποδείξανε οι φορείς με το πόσα εγκρίθηκαν. Άρα, λοιπόν, η αδιαφορία σας για τη στελέχωση του ΕΚΟΜΕ είναι αυτό που έφερε τις καθυστερήσεις. Είχαμε βγάλει πριν ένα χρόνο τις προκηρύξεις για τις αποσπάσεις για να στελεχωθεί το ΕΚΟΜΕ και την βγάλατε μετά από ένα χρόνο. Οι όποιες καθυστερήσεις, η ευθύνη ήταν στην υποστελέχωση του φορέα και όχι στον διπλό έλεγχο.

Και λέμε και σας το λέμε ξανά, η κατάργηση του διπλού ελέγχου θα δημιουργήσει νέου είδους εξαρτήσεις των αιτουμένων προς τον εκάστοτε πρόεδρο και διευθύνοντα σύμβουλο και δεν είναι προσωπικό. Κάνει το ΕΚΟΜΕ έναν υδροκέφαλο οργανισμό που αφήνει υπόνοιες για γκρίζες ζώνες στις τελικές αποφάσεις ένταξης. Αυτό αυξάνει τον κίνδυνο διάβρωσης του επενδυτικού κινήτρου γεγονός το οποίο αν γίνει, θα επιφέρει και την απαξίωση του. Την απαξίωση της χώρας ως προορισμού γυρισμάτων κινηματογραφικών και τηλεοπτικών παραγωγών και καλλιτεχνικής δημιουργίας. Μη διώχνετε τους επενδυτές. Οι επενδυτές θέλουν καθαρούς κανόνες.

Άρθρα 9, επειδή δίνετε την εξουσιοδότηση στο Πρόεδρο του ΕΚΟΜΕ, η ανάκληση απόφασης υπαγωγής γίνεται με το αρμόδιο όργανο του υπουργείου και όχι με τον υπουργό άρα διαφωνούμε και σε αυτό.

Διαφωνούμε και με το άρθρο 10, γιατί δεν βγαίνει ΦΕΚ και βγαίνει μόνο Διαύγεια αφού είναι για τον Πρόεδρο του ΕΚΟΜΕ και σας εξηγήσαμε το λόγο.

Για το άρθρο 11 εξουσιοδοτική διάταξη είναι μια ήσσονος σημασίας νομοτεχνική τροποποίηση και γενικά βλέπουμε στο νομοσχέδιο μια επιτελική κουτοπονηριά, δηλαδή επαναδιατυπώνονται τα άρθρα προκειμένου να αλλάξει έναν αριθμό ή μια λέξη το άρθρο και να ξαναγράφεται ολόκληρο το άρθρο, για να φανεί ότι παράγουμε κοινοβουλευτικό έργο.

Για το άρθρο 12 δεν έχουμε κάτι να πούμε.

Άρθρο 13 για την άυλη συνταγογράφηση. Απόδειξη λοιπόν, ότι εμείς δεν λέμε μόνο καλά λόγια σας είπαμε πως είναι σε θετική κατεύθυνση. Καλά κάνατε και το υλοποιήσατε. Σημαντικό είναι αυτό που είχατε φέρει στην ΠΝΠ 30/3 και τώρα το νομοθετείτε κανονικά.

Άρθρο 14 σε θετική κατεύθυνση και αυτή η ψηφιοποίηση διαδικασίας, να μας διευκρινίσετε όμως στην παράγραφο 4, λέτε ότι διευρύνονται οι κατηγορίες αποζημιούμενων μέσω ατομικών αιτημάτων.

Ποιες είναι οι κατηγορίες στις οποίες αναφέρεστε και πώς ακριβώς θα γίνει αυτή η διεύρυνση;

Άρθρο 15 σε θετική κατεύθυνση, για τα διπλώματα.

Άρθρο 16, Υπηρεσίας Συντονισμού Ενιαίας Ψηφιακής Πύλης. Σας είπαμε, μία ακόμα πολυπληθής υπηρεσία εντός του Υπουργείου, άλλο ένα όργανο συντονισμού που θα συντονίζει τους συντονιστές, οι όποιοι συντονιστές συντονίζονται από το επιτελικό κράτος. Έτσι δεν καταπολεμάται η γραφειοκρατία, κύριε Υπουργέ, ψηφιοποιείτε τη γραφειοκρατία, αυτό κάνετε και σας λέμε ότι σε συνδυασμό με το άρθρο 20, που τοποθετείτε προϊσταμένους με διαδικασίες άλλες από αυτές που ορίζει η ισχύουσα νομοθεσία για το δημόσιο, αυτό το άρθρο και η σύσταση αυτής της Υπηρεσίας, δεν έχει κανένα απολύτως νόημα.

Άρθρο 17. Σας το είπαμε, ούτε γι’ αυτό έκανε καμία νύξη και δεν πήρε θέση ο Υπουργός. Ποιο το σημείο κριτικής; Δεν είναι προβληματικό, το ίδιο το δημόσιο να λέει, ότι δεν μπορώ εγώ να πιστοποιήσω με άλλον τρόπο ότι ο Καλαματιανός, ο συνάδελφος, έχει το τάδε κινητό, πρέπει να πάω μέσω τράπεζας ή πρέπει να πάω μέσω εταιρειών κινητής. Γιατί;

Δεν μπορεί το δημόσιο να ομολογεί αυτό το πράγμα είναι και φιλοσοφικό, είναι και πολιτικό αυτό το ζήτημα. Και σας λέμε, ότι για να υπάρξει ο δεύτερος παράγοντας ταυτοποίησης – εμείς ήμασταν που σας το είπαμε αυτό, το είπαμε με ένα tweet τον καιρό της πανδημίας όταν συστήσατε την Ενιαία Ψηφιακή Πύλη, λέγαμε ότι όποιος έχει τους αριθμούς TAXIS, όπως είναι ο λογιστής του καθενός και της καθεμιάς, δεν μπορεί να βγάζει εξουσιοδότηση εξ ονόματος του πολίτη, χωρίς να το γνωρίζει ο πολίτης. Χρειάζεται, λοιπόν, και δεύτερος παράγοντας. Μπορείτε να το κάνετε, όπως γίνεται στο e-banking, όπως κάνουν τις ηλεκτρονικές συναλλαγές οι τράπεζες.

Τι κάνατε εσείς, λοιπόν; Ταυτοποιείτε πλέον τους πολίτες, μέσω του e-banking και αυτό είναι μία, κατά τη γνώμη μου, προβληματική θεώρηση, που πρέπει να δώσετε τη δυνατότητα σε πολίτες να το κάνουν και διά ζώσης, γιατί πλέον έχουν τη δυνατότητα να πάνε σε υπηρεσίες, είναι ανοιχτές οι υπηρεσίες πλέον. Έστω και μία φορά, τη δήλωση του κινητού, να έχουν οι πολίτες τη δυνατότητα να την κάνουν με άπαξ παρουσία σε μια δημόσια υπηρεσία, σε ένα ΚΕΠ σε μία ΔΟΥ, με κάποιο ραντεβού.

Δεν «θα χάσει η Βενετιά βελόνι», δεν θα μείνει πίσω η ψηφιακή διακυβέρνηση, έστω και κάποιος πολίτης που έχει το δικαίωμα να διπλοταυτοποιηθεί με φυσική παρουσία, απλά να τον στέλνει στις πλατφόρμες των τραπεζών. Δεν είπατε τίποτα και γι’ αυτό.

Άρθρο 18, εδώ δεν έχουμε αντίρρηση, μια ερώτηση θέλω να κάνω, μια εξήγηση, γιατί το φέρνετε; Έχετε παρατηρήσει, ότι υπήρχαν λογαριασμοί ηλεκτρονικοί τράπεζας, δηλαδή, IBAN, που δεν άνηκε στο σωστό ΑΦΜ; Τι έρχεται να λύσει ακριβώς; Αυτό το καταλαβαίνω, αλλά πού ακριβώς απαντάει, σε ποια ανάγκη;

Το άρθρο 19 είναι θετικό, Αποδεικτικό Ενημερότητας και Βεβαίωση Οφειλής.

Το άρθρο 20, Προσωπικό. Στην Ενιαία Ψηφιακή Πύλη, σας είπαμε, ότι αυτό το άρθρο φανερώνει την οργανωτική ανεπάρκεια και αναποτελεσματικότητα του επιτελικού κράτους. Ακόμα και στις διατάξεις, που αφορούν στη στελέχωσης της νέας Υπηρεσίας, που φέρνετε με το άρθρο, αντανακλάται μια νοοτροπία, η οποία μας βρίσκει απέναντι. Δηλαδή, κατά παρέκκλιση αποσπάσεις εκτός κινητικότητας, επιλογές προϊσταμένων εκτός κείμενης νομοθεσίας για την επιλογή στελεχών. Δεν μας βρίσκουν σύμφωνους τέτοιες διατάξεις και «ράβε – ξήλωνε» ένα χρόνο τώρα στις δομές του Υπουργείου και «ράβε – ξήλωνε» με δικά σας μέτρα και σταθμά, γιατί το προσοντολόγιο το ορίζει ο Υπουργός, δεν θα βοηθήσει, δεν θα είναι λειτουργικό το ίδιο σας το Υπουργείο.

Με το άρθρο 21 συστήνετε οργανικές θέσεις, 26 στη Γενική γραμματεία Τηλεπικοινωνιών και Ταχυδρομείων. Μας είπε ο Υπουργός στην πρώτη τοποθέτηση, ότι είχε 4 η Υπηρεσία Κυβερνοασφάλειας, να το δεχτώ. Ωραία, συστήνετε όμως 26 οργανικές θέσεις και άλλες 19 στην Ψηφιακή Πύλη και άλλες 15 εμπειρογνώμονες πληροφορικής.

Και σας λέμε, από τον Ιούλιο που αναλάβατε - σήμερα έχετε γενέθλια, δεν θα σας ευχηθώ να τα εκατοστήσετε - βγάλατε το προεδρικό διάταγμα τον Απρίλιο του ’20, 8 μήνες διαφορά. Πόσοι προβλέπονταν εκεί; 970 θέσεις για όλο το Υπουργείο. Έρχεστε δύο μήνες μετά και λέτε άλλοι 60. Γιατί, δεν τους προβλέψατε από την αρχή, πού απαντούν αυτοί; Δηλαδή, δεν ξέρατε ότι χρειάζεται στελέχωση; Από την αρχή, από τις προγραμματικές δηλώσεις της Κυβέρνησής σας, είχατε μιλήσει για την Ενιαία Ψηφιακή ύλη. Δεν το ξέρατε να το πείτε από τότε ή μήπως βρέθηκαν οι εμπειρογνώμονες ξαφνικά, οι οποίοι σας έχουν βγάλει από τη δύσκολη θέση να γράφετε κώδικα και θέλετε να «πουλήσετε» ότι γράφετε και κώδικα στο ίδιο το Υπουργείο, λες και δεν βλέπουμε τις απευθείας αναθέσεις και το outsourcing, που πάει «βροχή και σύννεφο».

Θεωρούμε, λοιπόν, ότι σε δύο μήνες όλες αυτές οι 60 θέσεις δεν μπορούν ή δηλώνουν και με τον τρόπο αυτό που προ είπαμε ομολογία αποτυχίας του επιτελικού κράτους. Εκτός αυτού έρχεται και το κερασάκι, συστήνετε και μία θέση μετακλητού συνεργάτη στο ΕΚΟΜΕ «όλα τα έχει η Μαριορή» ο ένας μετακλητός στο ΕΚΟΜΕ τους έλειπε. Κανένα «γαλάζιο» παιδί θα είναι αυτό.

Εμείς σας είπαμε. Είχαμε προκηρύξει τις θέσεις και το 2017 και το 2019, τις παγώσατε και έρχεστε τώρα έναν χρόνο μετά να βάλετε έναν μετακλητό. Πολύ ωραία!

Για το άρθρο 22 «οργανωτικές ρυθμίσεις», πάλι ανακατατάξεις στις δομές και τις αρμοδιότητες του Υπουργείου. Ομολογείτε ότι ένα χρόνο τώρα αποτύχατε με την υδροκέφαλη δομή γιατί η Αιτιολογική Έκθεση που εισηγηθήκατε λέει, ότι «στόχος είναι η αποσαφήνιση αρμοδιοτήτων μεταξύ των τμημάτων, η μείωση των παρατηρούμενων καθυστερήσεων και η βελτίωση του χρόνου διεκπεραίωσης των διαδικασιών του Υπουργείου». Δηλαδή, ευχαριστούμε. Αυτογκόλ.

Αποδέχεστε, λοιπόν, την αποτυχία της δικής σας δομής και σας το ξαναλέω. Πότε θα είναι έτοιμο αυτό το Υπουργείο, να αρχίσουμε να μετράμε από τότε, βρε αδερφέ, να δούμε τι γίνεται;

Όσο καθυστερείτε, όμως, κύριοι Υφυπουργοί, ανακυκλώνετε τη γραφειοκρατία στο Υπουργείο σας και τόσο θα συνεχίσετε να καθυστερείτε να βγάλετε και νέα έργα και θα καθυστερείτε όχι μόνο στα νέα έργα, αλλά και στην ολοκλήρωση των έτοιμων δικών μας έργων που παραλάβατε και δεν είναι λίγα αυτά.

Άρθρα 23 και 24 και κλείνω με αυτά.

Δεν έχετε πει τι θα κάνετε. Από συζητήσεις που έχω με συναδέλφους καταλαβαίνω ότι αντιληφθήκατε τη σοβαρότητα και την κρισιμότητα των δύο εν λόγω άρθρων.

Σε κάθε περίπτωση σας ζητώ μέχρι νεωτέρας την απόσυρση των δύο άρθρων. Εάν έρθετε με νομοτεχνική βελτίωση, τα αλλάξετε και τα αιτιολογήσει η αρμόδια Υφυπουργός Εργασίας και Κοινωνικής Αλληλεγγύης – δεν ξέρω ποιος θα το εισηγηθεί – να το δούμε, αλλά σε κάθε περίπτωση είστε απολύτως αναρμόδιοι να αναλάβετε μέσω ΚΥΑ, να τροποποιήσετε από το «παράθυρο» το νόμο. Δεν μπορείτε να το κάνετε αυτό.

Φέρτε όποια νομοθεσία θέλετε στη Βουλή, την πλειοψηφία την έχετε, να τη συζητήσουμε κανονικά θεσμικά και από εκεί και πέρα ελάτε να βγάλουμε και την ΚΥΑ, όχι όμως, έτσι, όχι από το «παράθυρο».

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής ο κ. Κωνσταντόπουλος και θα παρακαλούσαμε να μας γνωρίσετε και τη στάση του κόμματός σας, κύριε Κωνσταντόπουλε.

Στην αρχή να μας πείτε εάν ψηφίζετε ή όχι το νομοσχέδιο.

Ορίστε παρακαλώ, για να καταγραφεί η θέση σας, είστε υπέρ ή κατά του νομοσχεδίου;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Έχουμε πει, επί της αρχής, ότι θα επιφυλαχθούμε στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Επιφυλάσσεστε, δηλαδή.

Καταγράφηκε η θέση σας στα πρακτικά.

Έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κύριε Πρόεδρε, κυρίες και κύριοι συνάδελφοι, κύριοι Υπουργοί το νομοσχέδιο περιέχει ρυθμίσεις για την ενίσχυση των οπτικοακουστικών παραγωγών και της ψηφιακής διακυβέρνησης. Πρόκειται για τομείς κρίσιμους στην οικονομία, αλλά και ιδιαίτερα – θα έλεγα - στην καθημερινότητα των πολιτών που απαιτούν στοχευμένες και μελετημένες παρεμβάσεις.

Ακούσαμε – θα έλεγα - με ιδιαίτερη προσοχή τις παρατηρήσεις των φορέων που ανέδειξαν τα ζητήματα που θέτει το νομοσχέδιο και έρχομαι επί των άρθρων.

Αγαπητοί συνάδελφοι, το πρώτο κεφάλαιο άρθρο 1 - 12 αφορά αλλαγές στο πλαίσιο του ΕΚΟΜΕ για τις ενισχύσεις των οπτικοακουστικών παραγωγών.

Στην τοποθέτησή μου επί της αρχής να σας θυμίσω, ότι αναφέρθηκα αναλυτικά στην ίδρυση και τα χαρακτηριστικά του ΕΚΟΜΕ, το οποίο ιδρύθηκε με σκοπό να προσελκύσει ξένες παραγωγές, παραγωγές, όμως, που ωστόσο μέχρι σήμερα δεν είδαμε.

Ωστόσο, δεν θωρακίστηκε, όμως, με σαφείς και σαφέστατες αρμοδιότητες και κατέληξε να ανταγωνίζεται το Ελληνικό Κέντρο Κινηματογράφου και το film Commission. Εδώ θα πρέπει να δοθούν ξεκάθαρες απαντήσεις από τα συναπτά και αρμόδια Υπουργεία.

Ποιο Υπουργείο είναι τελικά υπεύθυνο για τη χάραξη πολιτικής για τον κινηματογράφο;

Και εδώ, κύριε Υπουργέ, άραγε δεν θα ήταν πιο αποτελεσματική η συγκέντρωση αρμοδιοτήτων σε ένα φορέα;

Είναι ένα ερώτημα, το οποίο αφορά πολλούς και προβληματίζει πολλούς και δεν έχετε απαντήσει. Κάτι τέτοιο θα μπορούσε να γίνει με τη μετατροπή του Ελληνικού Κέντρου Κινηματογράφου σε Ελληνικό Κέντρο Κινηματογράφου και Τηλεόρασης ή Ελληνικό Κέντρο Οπτικοακουστικών Παραγωγών.

Σας έχουμε, ήδη, θέσει, κύριε Υπουργέ, την πρότασή μας αυτή, ωστόσο μέχρι τώρα δεν έχουμε λάβει απάντηση.

Αγαπητοί συνάδελφοι, σήμερα, ο χώρος των οπτικοακουστικών παραγωγών διέρχεται κρίση και αυτό είναι τοις πάσι γνωστό. Ωστόσο μία η διαπίστωση, οι παραγωγοί χρειάζονται τη στήριξη της πολιτείας, ώστε να δημιουργηθούν έργα με προστιθέμενη αξία, που θα δημιουργήσουν με τη σειρά τους αντικείμενο και θέσεις εργασίας για ηθοποιούς, τεχνικούς, σκηνοθέτες, μουσικούς, σεναριογράφους, οι οποίοι, σήμερα, στη συντριπτική τους πλειοψηφία, εργάζονται σε συνθήκες χάους, χωρίς φυσικά να διασφαλίζονται τα δικαιώματά τους.

Με το άρθρο 1, συμπεριλαμβάνεται, πλέον, ρητά στο πλαίσιο ενισχύσεων η μεταπαραγωγή, μοντάζ κ.λπ.. Είναι θετικό, αφού το production περιλαμβάνεται στην έννοια της παραγωγής.

Στο άρθρο 2, προσδιορίζονται οι προϋποθέσεις υπαγωγής και ενίσχυσης και επαναπροσδιορίζονται τα ελάχιστα ποσά των επιλέξιμων δαπανών. Εδώ είναι κρίσιμο, κύριε Υπουργέ, να τεθούν οι προϋποθέσεις ποιότητας για την επιλεξιμότητα των έργων και όχι μόνο φυσικά τα οικονομικά κριτήρια. Ας μην ξεχνάμε βέβαια, ότι οι καθημερινές σειρές έχουν και την ευχέρεια χρηματοδότησης από χορηγούς. Αυτό αρκετοί το ξεχνούν.

Το ζήτημα, ωστόσο, αγαπητοί συνάδελφοι, είναι να δοθεί ουσιαστική στήριξη στις παραγωγές, διότι το έχουν ανάγκη και, μάλιστα, να ενισχυθούν οι μικρές και οι μεγάλες παραγωγές, αλλά ιδιαίτερα οι μικρές να τύχουν της στήριξής μας. Όπως αναφέρθηκε από τους φορείς να στηριχθεί ο ελληνικός κινηματογράφος, ο οποίος θα επηρεάσει θετικά και τις υπόλοιπες παραγωγές που έχουν να κάνουν με την τηλεόραση.

Επίσης, να σημειώσω ότι το ελάχιστο ποσό των 60.000 ευρώ που προβλέπεται στο άρθρο για την επιλεξιμότητα ταινιών μικρού μήκους ή ντοκιμαντέρ είναι υψηλό για την ελληνική πραγματικότητα και, μάλιστα, σας προτείναμε να είναι, τουλάχιστον, έως και 40.000 ευρώ.

Στο άρθρο 3, προσδιορίζονται οι δικαιούχοι των επενδυτικών σχεδίων. Η εξαίρεση της ΕΡΤ, κύριε Υπουργέ, εδώ σωστά λαμβάνεται, όμως, θα πρέπει να δούμε ότι δεν υπολογίζεται η χρηματοδότηση της ΕΡΤ, όπως, άλλωστε, συμβαίνει και στα υπόλοιπα ευρωπαϊκά κρατικά κανάλια.

Πρέπει επιτέλους να ξεκαθαριστεί τι θα γίνει με το 1,5% των ετήσιων διαφημιστικών εσόδων που η ΕΡΤ καταβάλλει και τα υπόλοιπα κανάλια δεν το καταβάλλουν;

Δεν έχουμε καμία μα καμία απάντηση. Ήταν το θέμα που είχαμε βάλει και στην προηγούμενη κυβέρνηση ΣΥΡΙΖΑ-ΑΝΕΛ, αλλά απάντηση δεν πήραμε. Βέβαια, τούτο με βάση το ν.3905/2010, ο νόμος του Παύλου Γερουλάνου, της κυβέρνησης ΠΑΣΟΚ, του Γιώργου Παπανδρέου, ο οποίος είναι και ο μοναδικός νόμος που υπάρχει για τον κινηματογράφο και, μάλιστα, προέβλεπε και ποινές για τα κανάλια που δεν αποδίδουν το 1,5%.

Σήμερα, η ΕΡΤ είναι η μοναδική που το αποδίδει. Βέβαια, αυτό δεν ξέρω μέχρι πότε θα γίνονται και αν αυτό είναι εσαεί. Εδώ θα μπορούσατε, κύριε Υπουργέ, να θέσετε προϋπόθεση ενίσχυσης των κρατικών σειρών και την απόδοση του 1,5% από τους τηλεοπτικούς σταθμούς που τις προβάλλουν. Επίσης, για τους δικαιούχους εδώ θα πρέπει να δημιουργηθεί ένα μητρώο παραγωγών, ώστε να υπάρχει πιστοποίηση.

Στο άρθρο 4, αυξάνεται το ποσοστό των επιλέξιμων δαπανών για δικαιώματα σεναρίου, μουσικής σκηνοθέτη κ.λπ.. Είναι θετική εξέλιξη.

Στο άρθρο 5, αυξάνονται τα ποσοστά ενίσχυσης των παραγωγών από 35% σε 40%. Είναι θετική η αύξηση του ποσοστού ενίσχυσης. Ωστόσο, ο βασικός μας στόχος, όπως είχα πει και επί της αρχής, είναι ή θα πρέπει να είναι η χώρα μας να καταστεί ανταγωνιστική σε σχέση με άλλες χώρες.

Εδώ, λοιπόν, θα πρέπει να δούμε πώς θα προσελκύσουν κι άλλες ξένες παραγωγές και πώς θα δημιουργηθούν, τι;

Θέσεις εργασίας που θα βοηθήσουν τον κλάδο να βγει από την κρίση και να συμβάλλουν στην ανάπτυξη της χώρας.

Στο πλαίσιο αυτό, κύριε Υπουργέ, θα μπορούσε να διαμορφωθεί από το 40% να πάμε στο 45% των επιλέξιμων δαπανών - άκουσα και άλλους συνάδελφους να το προτείνουν -καθώς επίσης και ένα επιπλέον 5%, αν η παραγωγή ξεπερνά σε κόστος τα 4 εκατομμύρια ευρώ.

Στο άρθρο 6, αποστέλλεται διαδικασία υποβολής αίτησης ενίσχυσης. Κάτι, το οποίο είναι θετικό. Ωστόσο, ακόμη ταχύτερη θα ήταν η διαδικασία, αν υπήρχε ένα μητρώο παραγωγών, όπως προανέφερα.

Στα άρθρα 7 και 8, προσδιορίζονται οι επιτροπές αξιολόγησης και η διαδικασία ελέγχου των επενδυτικών σχεδίων. Στο πλαίσιο αυτό, αγαπητοί συνάδελφοι, είναι κρίσιμο να προβλεφθεί συγκεκριμένο χρονικό πλαίσιο και τούτο, γιατί;

Για την καταβολή της ενίσχυσης, αφού πρώτα έχει ολοκληρωθεί ο έλεγχος, ώστε να υπάρχει σαφής εικόνα που θα έχουν οι παραγωγοί.

Στο άρθρο 9, θα πρέπει να ληφθεί υπ’ όψιν η ιδιομορφία των έργων και του διαχωρισμό τους σε κατηγορίες, για παράδειγμα, μια κινηματογραφική ταινία που προβάλλεται στην τηλεόραση θα κριθεί κινηματογραφικά και φυσικά με τα τηλεοπτικά κριτήρια.

Στο άρθρο 12, θα ήθελα να σταθώ στις φοροαπαλλαγές που αφορούν τους παραγωγούς και τούτο, για την προσέλκυση ξένων επενδύσεων και παραγωγών με αναπτυξιακό πρόσημο για τη χώρα. Θα πρέπει, λοιπόν, να εξεταστούν μεγαλύτερα και περισσότερα αντικίνητρα, όπως επιστροφή του ΦΠΑ μετά την ολοκλήρωση των γυρισμάτων και η αύξηση του cash rebate, όπως ισχύει, για παράδειγμα, αν θυμάμαι καλά στην Κύπρο και στη Ρουμανία.

Στο δεύτερο μέρος του νομοσχεδίου, στο κεφάλαιο 2, προβλέπονται διατάξεις για την ενίσχυση ψηφιακών υπηρεσιών του κράτους. Οι δυσλειτουργίες του δημοσίου είναι μεγάλες, η γραφειοκρατία τεράστια, τα προβλήματα πολλά και μάλιστα, θα έλεγα ότι γραφειοκρατία παραμένει το αγκάθι στην καθημερινότητα των πολιτών και μάλιστα, τούτο που αφορά την οικονομική δραστηριότητα της χώρας. Οι συνθήκες, μάλιστα, της πανδημίας αποκάλυψαν ακόμα περισσότερο το μέγεθος του προβλήματος και πρωταρχικός στόχος όλων μας θα πρέπει να είναι ο εκσυγχρονισμός του ελληνικού δημοσίου και τούτο, βέβαια, προς όφελος των πολιτών. και

Το Κίνημα Αλλαγής είναι θετικό προς αυτή την κατεύθυνση και σε κάθε τέτοια προσπάθεια. Να μην ξεχνάμε, ωστόσο, ότι πέρα από τη θέσπιση των ρυθμίσεων, θα πρέπει να υπάρξει και μέριμνα για την ουσιαστική εφαρμογή στην πράξη, χωρίς, φυσικά, να παραλύουν οι δημόσιες υπηρεσίες.

Στο άρθρο 13, τίθεται, πλέον, σε μόνιμη βάση η διαδικασία της άυλης συνταγογράφησης. Το μέτρο εξελίσσει τη διαδικασία της ηλεκτρονικής συνταγογράφησης που το είδαμε να εφαρμόζεται από την κυβέρνηση του Γιώργου Παπανδρέου, επί Υπουργίας του Ανδρέα Λοβέρδου. Μάλιστα, ήταν μια τομή της κυβέρνησης τότε, του 2009-2011 και του Γιώργου Παπανδρέου, που διασφαλίζει τη διαφάνεια. Εμείς, μιλούσαμε για τη διαύγεια και τότε, μιλάμε για σήμερα. Βλέπετε ότι έρχονται όλοι και μας ενστερνίζονται στην συνέχεια. Κάτι, το οποίο, πολεμήθηκε, λοιδορήθηκε κι όμως, σήμερα, όλοι, μα όλοι, αναγνωρίζουν την αξία αυτής της κυβέρνησης, σε ό,τι αφορά το μεταρρυθμιστικό της έργο.

Στο άρθρο 14, προβλέπεται η ηλεκτρονική κατάθεση της αίτησης και των δικαιολογητικών για την αποζημίωση δαπανών των ειδικών θεραπειών παιδιών και εφήβων που δημιουργούνται από ιδιώτες παρόχους ειδικής αγωγής με συμβεβλημένους με τον ΕΟΠΥΥ. Σωστή διάταξη και μάλιστα, είναι σωστή διάταξη, γιατί απλοποιεί τη διαδικασία με την προϋπόθεση, ωστόσο, να υπάρξει μια πλήρης προστασία των προσωπικών δεδομένων των παιδιών.

Στο άρθρο 15, καθιερώνεται η δυνατότητα άντλησης στοιχείων τίτλων και σπουδών απευθείας από τους φορείς, ιδιαίτερα για την τριτοβάθμια εκπαίδευση, ΔΟΑΤΑΠ κ.λπ.. Έτσι, αυτά τα στοιχεία θα διαβιβάζονται απευθείας στο δημόσιο και στους υπόλοιπους φορείς, μειώνοντας τη γραφειοκρατία για τους πολίτες. Σημαντικές αλλαγές, οι οποίες, θα έπρεπε να έχουν γίνει εδώ και πολλά χρόνια.

Στο τρίτο κεφάλαιο, περιέχονται διατάξεις για την ψηφιακή διακυβέρνηση. Το άρθρο 17, προβλέπει τη δημιουργία Εθνικού Μητρώου Επικοινωνίας Πολιτών. Εδώ, θα καταχωρούνται στοιχεία επικοινωνίας και μάλιστα, τούτο, μετά από ηλεκτρονικό αίτημα του πολίτη. Πολύ σημαντικό. Εδώ, επίσης, θα πρέπει να υπάρξουν αυστηρές προϋποθέσεις ασφαλείας.

Θετικές είναι οι διατάξεις των άρθρων 18 και 19 και μάλιστα, με την ταυτοποίηση του IBAN και του ΑΦΜ των πολιτών, προκειμένου να καταβληθούν συντάξεις και επιδόματα και για την αυτόματη έκδοση αποδεικτικού φορολογικής ενημερότητας.

Θα ήθελα να σταθώ στο άρθρο 16, με το οποίο, συστήνεται υπηρεσία συντονισμού ενιαίας ψηφιακής πύλης και στη συνέχεια, στα άρθρα 20 και 21, όπου προβλέπονται τα σχετικά με τη στελέχωσή τους και τα προσόντα των εργαζομένων σε αυτή. Κύριε Υπουργέ, οι διατάξεις αυτές προκαλούν προβληματισμό κα από ό,τι έχετε δει, όλοι οι συνάδελφοι που πήραν το λόγο και επί της αρχής, τοποθετήθηκαν με προβληματισμό στο εν λόγω άρθρο και ως προς τη σύσταση, αλλά και ως προς τη στελέχωση. Δημιουργείται μια νέα δομή στο Υπουργείο. Μια νέα δομή που θα υπάγεται στο Γενικό Γραμματέα, και τούτο, με 45 νέες θέσεις προσωπικού. Διευθυντές, Τμηματάρχες και κόστος λειτουργίας άγνωστο. Είναι δυνατόν, να συζητάμε για μια νέα ουσιαστικά Γραμματεία ή έναν νέο Οργανισμό χωρίς, να γνωρίζουμε την κοστολόγηση του; Προβλέπονται δε και θέσεις μετακλητών για εμπειρογνωμόνων. Πώς έρχεται για ψήφιση μια τέτοια διάταξη, χωρίς να είναι σαφές πόσο θα επιβαρύνει τον προϋπολογισμό;

Εγώ, σας ερωτώ επίσης. Γιατί δεν είχε προϋπολογίσει τη δαπάνη αυτή; Να γνωρίζουμε δηλαδή, ποιο είναι το κόστος της δαπάνης, η κοστολόγηση αυτής της λειτουργίας. Γιατί η δαπάνη αυτή έχει έρθει χωρίς κοστολόγηση.

Επίσης, προβλέπεται η νέα υπηρεσία, να υπάγεται στο Γενικό Γραμματέα. Για ποιο λόγο να υπάγεται στο Γενικό Γραμματέα και όχι στην αντίστοιχη διοικητική ιεραρχία; Δηλαδή, στο Γενικό Διευθυντή;

Επίσης, σε άλλο ερώτημα, πώς θα γίνουν οι προσλήψεις. Θα γίνουν μέσω ΑΣΕΠ; Δεν το αναφέρετε. Και όλα αυτά μάλιστα, σήμερα που υφίσταται στο Υπουργείο ήδη η Γενική Διεύθυνση Ηλεκτρονικής Διακυβέρνησης, η οποία αναπτύσσεται σε 3 Διευθύνσεις, 10 Τμήματα και ήδη προβλέπονται 118 θέσεις υπαλλήλων. Στη Διεύθυνση αυτή λοιπόν, αγαπητοί συνάδελφοι, υπάγονται ήδη οι διευθύνσεις σχετικά με τη ηλεκτρονική διακυβέρνηση, τα ατομικά έργα του δημοσίου τομέα και φυσικά την ψηφιακή στρατηγική.

Με τα δεδομένα αυτά, είναι πολύ πιθανόν, λοιπόν, να ανακύψουν ζητήματα επικάλυψης και σύγχυσης αρμοδιοτήτων.

Τέλος, στα άρθρα 23 και 24. Προβλέπεται η διασύνδεση του Εθνικού Μητρώου Υποψηφίων Θετών Γονέων και του Εθνικού Μητρώου Υποψήφιων Αναδόχων, με το Εθνικό Μητρώο Ανηλίκων. Κατανοώ, τη διασύνδεση των μητρώων, ωστόσο όμως θα πρέπει να μας διευκρινίσετε κύριε Υπουργέ. Γιατί οι αρμόδιοι φορείς που εμπλέκονται στη διαδικασία, παραπέμπετε να καθοριστούν με υπουργική απόφαση; Γιατί δηλαδή, με ΚΥΑ; Σας το είπε και η κυρία Κουτσίκου, επι της Αρχής, όταν συζητήθηκε. Είναι ζήτημα που τέθηκε και από τους φορείς. Θυμίζω, ότι μέχρι σήμερα οι φορείς αυτοί, προβλέπουν τι; Ρητά με νόμο. Θέλετε να κάνετε αλλαγές στους φορείς; Είναι ένα ερώτημα.

Ολοκληρώνοντας, αγαπητοί συνάδελφοι, η ενίσχυση των οπτικοακουστικών παραγωγών είναι αναγκαία και ουδείς το αμφισβητεί, ιδίως, ενόψει της κρίσης, που βιώνει ο κλάδος τα τελευταία χρόνια και ιδιαίτερα, οι μικροί παραγωγοί. Ωστόσο, υπάρχουν σημεία που θα πρέπει να διευκρινιστούν. Όπως η διαδικασία λήψης - ενίσχυσης και τα κριτήρια επιλεξιμότητας. Καθώς επίσης, το πιο βασικό είναι να μην πάνε τα λεφτά στους ίδιους και τους ίδιους. Αλλά να στηριχθούν ισότιμα και ομότιμα οι μικροί παραγωγοί και οι ολιγομελής δημιουργικές ομάδες. Επίσης, αγαπητοί συνάδελφοι, η ψηφιακή διακυβέρνηση είναι πλέον γεγονός, ότι χρειάζεται και αυτή να ενισχυθεί. Χωρίς όμως, να διαταράσσεται η κανονική λειτουργία του δημοσίου. Στο πλαίσιο αυτό σας θέσαμε συγκεκριμένα ερωτήματα και προτάσεις τις οποίες σας καλούμε να λάβετε υπόψιν. Κύριε Υπουργέ, ακούσατε και τους φορείς. Να λάβετε υπόψη τους φορείς. Εμείς, όπως είπαμε και επί της αρχής, θα απαντήσουμε το τι ψηφίζουμε στην Ολομέλεια. Περιμένουμε τις απαντήσεις σας επί των προτάσεών μας. Τις προτάσεις και τις απαντήσεις από τους φορείς και θα τοποθετηθούμε και επί των άρθρων. Ουσιαστικά, ποια ψηφίζουμε και ποια όχι, στην Ολομέλεια. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Τσαβδαρίδης Λάζαρος, Ταγαράς Νικόλαος, Καλαφάτης Σταύρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Ζαχαριάδης Κωνσταντίνος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Κωνσταντόπουλος Δημήτριος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος, ο συνάδελφος Γιάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε**.): Όταν έφερνε, κυρίες και κύριοι Βουλευτές, στη Βουλή, το 2017, η Κυβέρνηση του ΣΥΡΙΖΑ το νόμο 4487, εμείς, τότε καταψηφίζαμε και τα 20 εκείνα άρθρα του 4ου κεφαλαίου, που είχαν και τον τίτλο «Δημιουργία Θεσμικού Πλαισίου για την Ενίσχυση της Παραγωγής Οπτικοακουστικών Έργων στην Ελλάδα». Και το κάναμε αυτό, καταψηφίσαμε και καταγγείλαμε, γιατί το συγκεκριμένο κεφάλαιο αυτού του νόμου, δεν έκανε και δεν κάνει φυσικά τίποτε άλλο, από το να ενισχύει, να δίνει κίνητρα στους επενδυτές, σε αυτόν τον χώρο της τέχνης και του πολιτισμού, με βασικά κριτήρια μοριοδότησης, άρα και χρηματοδότησης, τα οικονομικά χαρακτηριστικά και μεγέθη και μόνο. Με λίγα λόγια, το οπτικοακουστικό έργο, το αντιμετώπιζε και το αντιμετωπίζει και το προσεγγίζει, μόνο από την εμπορευματική του διάσταση. Αγνοώντας τελείως, τα πολιτιστικά, τα αισθητικά του χαρακτηριστικά. Ακριβώς εκείνα δηλαδή, τα χαρακτηριστικά, τα οποία προσδιορίζουν τελικά ένα έργο τέχνης, ως τέτοιο.

Επειδή μιλάμε για την τέχνη, καλά είναι η Κυβέρνηση να ακούσει την αγωνία των χιλιάδων ανθρώπων που εργάζονται σε αυτόν τον τομέα, να μην πω κλάδο και που παρά πολλοί από αυτούς, έχουν μείνει μέχρι στιγμής, χωρίς απολύτως κανένα εισόδημα και καμία απολύτως βοήθεια.

Με το νέο νομοσχέδιο που φέρνει τώρα η Κυβέρνηση της Νέας Δημοκρατίας δεν κάνει τίποτε άλλο από το να συνεχίζει ακριβώς στην ίδια κατεύθυνση που άρχισε ο ΣΥΡΙΖΑ, κάνοντας φυσικά κάποιες αναγκαίες προσαρμογές, αφού δεν επαληθεύτηκαν στη ζωή οι επενδυτικές προσδοκίες, που υποσχέθηκε τότε ο νόμος του ΣΥΡΙΖΑ. Βλέπετε, η πραγματικότητα είναι αμείλικτη και δείχνει, ότι τα μονοπώλια του οπτικοακουστικού τομέα ζητούν χώρες για την παραγωγή ταινιών, που θα πληρούν δύο πολύ βασικά χαρακτηριστικά. Αφενός, φτηνό εξειδικευμένο εργατικό δυναμικό και αφετέρου, την ύπαρξη της κατάλληλης κινηματογραφικής υποδομής και στην περιοχή μας υπάρχουν δυο τέτοιες χώρες. Είναι η Βουλγαρία και η Ρουμανία, που διαθέτουν αυτά τα «προσόντα», που ζητούν τα μονοπώλια και το τίμημα για να τους ανταγωνιστούμε, όπως καταλαβαίνετε, θα είναι ακόμη χαμηλότερες αποδοχές και ακόμη χειρότερες συνθήκες εργασίας, για τους εργαζόμενους του οπτικοακουστικού χώρου. Αν δε σκεφτούμε, σύμφωνα με τη σημερινή τοποθέτηση της εκπροσώπου της ένωσης τεχνικών εδώ στην Επιτροπή, ότι ούτε συλλογικές συμβάσεις στον χώρο λειτουργούν και άρα, δεν ισχύουν και συγκροτημένα εργασιακά δικαιώματα, ούτε δε και τα κατοχυρωμένα επαγγελματικά δικαιώματα, για τους εργαζόμενους του χώρου λειτουργούν, αντιλαμβανόμαστε όλοι σε ποια εργασιακή ζούγκλα θα οδηγήσει και οδηγεί κάθε ανάλογος ανταγωνισμός προσέλκυσης επενδυτών.

Η Κυβέρνηση, όμως, ακόμα και στις περιπτώσεις εκείνες, στις οποίες παρουσιάζεται, όπως για παράδειγμα στο άρθρο 2, που φαίνεται να αντιλαμβάνεται τα αιτήματα των ανθρώπων του χώρου των οπτικοακουστικών έργων, τελικά τα ικανοποιεί - αν το δει κανείς προσεκτικά - με ένα τρόπο πολύ επιλεκτικό. Για παράδειγμα, για τις μικρού μήκους ταινίες, των οποίων το μέγεθος για να χαρακτηριστούν ως τέτοιες πρέπει να είναι μέχρι μία ώρα, 60 λεπτά, η υποχώρηση του κατώτατου ορίου επιλέξιμων δαπανών από τις 80.000, που ήταν αρχικά, στις 60.000, φυσικά απέχει πάρα πολύ, είναι σχεδόν τριπλάσιο από τις 25.000,που ζήτησαν τα ίδια τα σωματεία. Το είπαν και σήμερα και αυτό θεωρούν ως ρεαλιστική βάση. Δηλαδή, 25.000 ζητούν τα σωματεία του χώρου, 60.000 ορίζει κατώτερο όριο δαπανών η Κυβέρνηση και φυσικά, το επιλεκτικό απογειώνεται, αν δούμε ότι για ένα ωριαίο επεισόδιο τηλεοπτικής σειράς, ωριαίο όπως, δηλαδή, είναι η διάρκεια μιας μικρού μήκους ταινίας, τότε το όριο, που θέτει η ίδια Κυβέρνηση σε αυτό το νομοσχέδιο, δεν είναι 60.000, είναι 4 φορές λιγότερο, είναι 15.000 για να επιλεγεί μία δαπάνη. Καταλαβαίνουμε, λοιπόν, την επιλεκτικότητα και την άνιση μεταχείριση τελικά, ανάμεσα σε δύο οπτικοακουστικά έργα, για να μη μιλήσω για έργα τέχνης.

Είναι προφανές γιατί κάνει αυτές τις επιλογές η Κυβέρνηση. Πρώτον, γιατί δεν νοιάζεται, όπως φαίνεται από τα έργα της, για την ανάπτυξη του εγχώριου οπτικοακουστικού τομέα, αλλά αυτό που τη νοιάζει και το διαλαλεί κιόλας στην εισηγητική της έκθεση, είναι η προσέλκυση των επενδυτών και τίποτε άλλο. Δεύτερον, γιατί της αρέσει και αυτής της κυβέρνησης, όπως και να το κάνουμε, να φιλοδωρεί τα τηλεοπτικά κανάλια με δωράκια συνεχόμενα, όπως το πρόσφατο για παράδειγμα, για την αναστολή της πληρωμής της ετήσιας δόσης τους που οφείλουν κάθε χρόνο στο κράτος, για την απόκτηση της τηλεοπτικής άδειας, συνεχίζοντας και εδώ τη μακρά παράδοση όλων των προηγούμενων κυβερνήσεων και του ΠΑΣΟΚ και παλαιότερων της Νέας Δημοκρατίας, αλλά και του ΣΥΡΙΖΑ, στα προηγούμενα 4,5 - 5 χρόνια. Το μεν ΠΑΣΟΚ, αν και θέσπισε αρχικά, μετά στην ουσία μείωσε στο μισό το ποσό που κάθε τηλεοπτικός σταθμός θα έπρεπε να καταβάλει για την παραγωγή κινηματογραφικών ταινιών και μιλάω για το περιβόητο 1,5%. Ο ΣΥΡΙΖΑ έρχεται και μειώνει την οικονομική βάση του υπολογισμού αυτού του 1,5% και από το σύνολο των εσόδων, το πάει στο σύνολο των εσόδων από τις διαφημίσεις. Παρόλα αυτά, παρόλες τις συγκινητικές προσπάθειες, δηλαδή, των κυβερνήσεων, ουδέποτε ιδιωτικό κανάλι απέδωσε έστω και μια τσακιστή δεκάρα από αυτήν την υποχρεωτική τάχατες εισφορά, για την ανάπτυξη του ελληνικού κινηματογράφου.

Σήμερα, μάλιστα, ειπώθηκε εδώ στην Επιτροπή ότι η Κυβέρνηση, αντί να μεριμνήσει για την εφαρμογή αυτού του νόμου- γιατί, ως γνωστόν, είναι η Κυβέρνηση που αυτοπροβάλλεται ότι προσπαθεί να εφαρμόζει τους νόμους- επιλεκτικά όμως, γιατί αν είναι για το κεφάλαιο, είμαστε με την εφαρμογή του νόμου «δε βαριέσαι αδερφέ», δηλαδή, μπορεί και να μην εφαρμόζονται οι νόμοι. Σήμερα, λοιπόν, ακούσαμε ότι η Κυβέρνηση «μαγειρεύει» την κατάργηση, ουσιαστικά, και αυτής της ανεφάρμοστης διάταξης του 1,5%, την οποία άλλωστε ουδέποτε και καμία κυβέρνηση υλοποίησε μέχρι τώρα, ακριβώς για να μην στεναχωρήσει τους καναλάρχες.

Μια ακόμα καινοτομία αυτής εδώ της κυβέρνησης, είναι ότι με το άρθρο 3, δίνει ένα ακόμα αβαντάζ στα ιδιωτικά κανάλια, δηλαδή, δεν φτάνουν τα όσα έκανε μέχρι τώρα, τους δίνει και άλλο αβαντάζ, σε σχέση με την κρατική ΕΡΤ, καθώς, ενώ προβλέπει χρηματοδότηση για τα ιδιωτικά τηλεοπτικά κανάλια, αποκλείει την ΕΡΤ από τη χρηματοδότηση από το ΕΚΟΜΕ. Ποιαν; Την ΕΡΤ! Την ΕΡΤ που είναι και ο μόνος φορέας ο οποίος αποδίδει μέχρι τώρα αυτό το 1,5%. Έτσι, για να αντιληφθούμε και το μέγεθος, δηλαδή.

Τέλος, να πούμε εδώ, ότι οι διάφορες συντμήσεις που όντως υπάρχουν των ορίων μέσα στα οποία το ΕΚΟΜΕ θα πρέπει να ολοκληρώνει την εξόφληση των οφειλών του απέναντι στους δικαιούχους, δεν αλλάζουν, φυσικά, ούτε τον χαρακτήρα, ούτε την κατεύθυνση του νόμου του ΣΥΡΙΖΑ, του ν. 4487 και υποχρεώνουν τον παραγωγό, αυτές οι διατάξεις ισχύουν, να έχει ολοκληρώσει την επένδυση, παρακαλώ, ολόκληρη για να του καταβληθεί το ποσό της επιχορήγησης. Κι άντε πέστε μου εσείς τώρα, πολλοί δημιουργοί χωρίς να έχουν και όλο το ποσό που αναλαμβάνουν το ρίσκο μιας παραγωγής σε αυτό το χώρο και μικροί παραγωγοί, άρα, καταλαβαίνετε ότι πολύ δύσκολα πια, θα επιχειρήσουν κάτι ανάλογο, όταν γνωρίζουν ότι για να πάρουν την επιχορήγηση, θα πρέπει να ολοκληρώσουν το έργο.

Είναι ορισμένα στοιχεία τα οποία θεωρούμε ότι είναι αρκετά, για να τεκμηριώσουν την αρνητική στάση του Κ.Κ.Ε. απέναντι σε αυτές τις διατάξεις, που άλλωστε, δεν κάνουν όπως είπαμε, τίποτε άλλο παρά να συνεχίζουν και να επεκτείνουν τον προηγούμενο νόμο του ΣΥΡΙΖΑ.

Πάμε τώρα στα υπόλοιπα άρθρα, στα άρθρα 14-23, τα οποία εμφανίζονται να προχωράνε σε ουδέτερους ή ακόμα και σε θετικούς εκσυγχρονισμούς, όπως ηλεκτρονικές συνταγές, αποφυγή γραφειοκρατίας, τι ωραία, τι καλά είναι! Ωστόσο, αν κανείς τα δει και τα εξετάσει βαθύτερα, θα διαπιστώσει ότι πίσω από αυτές τις φαινομενικά ουδέτερες ή και θετικές εξελίξεις, θα δούμε την αυξημένη δυνατότητα, πια, του αστικού κράτους, βέβαια, να συλλέγει πληροφορίες για τους εργαζόμενους, πληροφορίες που στη συνέχεια, θα χρησιμοποιηθούν σε βάρος του εργαζόμενου.

Εδώ, είναι χαρακτηριστικό το άρθρο 17 του νομοσχεδίου, το είπαμε και προχθές, στον Υπουργό, όπου λέει ότι, ούτε λίγο ούτε πολύ, όλα τα δεδομένα προσωπικού χαρακτήρα δύνανται να είναι διαθέσιμα στα πιστωτικά ιδρύματα, δηλαδή, στις τράπεζες, στα funds και όχι μόνο. Και όταν μιλάμε για όλα τα δεδομένα προσωπικού χαρακτήρα, μιλάμε για τα οικογενειακά, μιλάμε για τα εργασιακά, για τα οικονομικά, για τα φορολογικά, με τη συγκατάθεση λέει - ελάτε τώρα - όλοι ξέρουμε τι γίνεται και τι εκβιασμοί γίνονται από τα πιστωτικά ιδρύματα, με τη συγκατάθεση και του πολίτη.

Ένα δεύτερο στοιχείο που μας προβληματίζει, είναι ότι μέσα από τη λεγόμενη ψηφιοποίηση, τελικά, όλων αυτών των διαδικασιών να μειώνεται, ο στόχος να είναι η μείωση της κρατικής δαπάνης, π.χ., μέσω των ηλεκτρονικών συνταγών - παρά το ότι δεν φέρατε έτσι- να εφαρμόζονται ιατρικά πρωτόκολλα ανελαστικά μέσα από τα οποία, φυσικά, μειώνεται η κρατική δαπάνη για την ιατρική περίθαλψη οποιουδήποτε.

Όσον αφορά την ευθυγράμμιση πάλι μέσω της ψηφιοποίησης του λεγόμενου ενιαίου χώρου ανώτατης εκπαίδευσης, δηλαδή, για το Eυρωενωσιακό σύστημα πτυχίων σε σχέση με τον ΔΟΑΤΑΠ, ή στο τέλος, και για κάτι που αρχίζει και καλλιεργείται όλο και πιο έντονα, να διοχετεύεται η διαμαρτυρία. Όχι, βρε παιδιά στις διαδηλώσεις. Και αν πάτε να κάνετε καμιά διαδήλωση στο πεζοδρόμιο όχι στο δρόμο, αλλά τις διαμαρτυρίες σας μπορείτε να τις κάνετε και μέσα από το facebook, μέσα από το ίντερνετ. Περνάει και αυτή η λογική, δηλαδή, αλλά όπως καταλαβαίνετε, δεν πρόκειται να περάσει αυτό.

Εν πάση περιπτώσει, αυτό που θέλουμε να πούμε είναι ότι αυτό το κράτος και όλες αυτές οι ψηφιοποιήσεις του στις διάφορες μορφές και τις λειτουργίες του, δεν είναι τίποτε άλλο, παρά είναι η προώθηση της κρατικής, της αστικής πολιτικής, της αντιδραστικής πολιτικής, γιατί το ψηφιακό κράτος, ασφαλώς και είναι ένα καλύτερο κράτος. Κανείς δεν αντιλέγει. Μόνο, που είναι ένα καλύτερο αστικό κράτος. Υλοποιεί, δηλαδή, την αστική πολιτική, ακόμα πιο αποτελεσματικά.

Η αστική πολιτική, ξέρετε, για τους εργαζόμενους, είναι μια αντιδραστική πολιτική, είναι μια αντιλαϊκή πολιτική και αυτό αποδεικνύεται όλα τα προηγούμενα χρόνια.

Σε κάθε περίπτωση, δεν χάνει τον ταξικό του χαρακτήρα το ψηφιοποιημένο κράτος, ίσα-ίσα το ενισχύει ακόμα περισσότερο.

Θέλω να κλείσω την τοποθέτησή μου, με τα άρθρα 23 και 24, τα οποία συνδέουν τα Μητρώα Ανηλίκων με τα Μητρώα Υποψηφίων Αναδόχων και των Θετών Γονέων. Μιλάμε για το γνωστό νόμο του ΣΥΡΙΖΑ το 2018, για την αναδοχή και την υιοθεσία. Ένας νόμος, ο οποίος είχε πάρα πολλά κενά και αυτός και είναι ένας πολύ επιεικής χαρακτηρισμός. Και βεβαίως, στοχεύσεις άδηλες, ωστόσο μπορούσες εύκολα να τις αντιληφθείς, αν τότε άκουγες τις τοποθετήσεις της κυβερνητικής παράταξης.

Εκφράζουμε, λοιπόν, με αφορμή τα άρθρα 23 και 24, τις έντονες επιφυλάξεις μας για τη διαδικασία. Για μία διαδικασία που θα οριστεί με μία Κοινή Υπουργική Απόφαση, της οποίας το περιεχόμενο εμείς αγνοούμε παντελώς. Επιφυλάξεις, εξαιτίας της θεσμοθετημένης εμπλοκής διαφόρων Μη Κυβερνητικών Οργανώσεων, Νομικών Προσώπων Ιδιωτικού Δικαίου, διαφόρων ιδιωτών πάσης φύσεως, για ένα ζήτημα εξαιρετικά ευαίσθητο, που έχει να κάνει με την υιοθεσία - την τεκνοθεσία, για ένα ζήτημα που τελικά, κατά την άποψή μας και κατά την άποψη της λογικής, θέλω να πιστεύω, είναι αποκλειστικής αρμοδιότητας κρατικών κοινωνικών υπηρεσιών και μόνο.

Επίσης, εκφράζουμε τον προβληματισμό μας, βεβαίως, για την υποστελέχωση αυτών των αρμόδιων κρατικών φορέων, οι οποίοι οφείλουν να μεριμνούν για τη σωστή και έγκαιρη διαδικασία, με αποκλειστικό και πρωταρχικό κριτήριο το συμφέρον του παιδιού. Τελεία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνική Λύσης):** Κύριε Πρόεδρε, σας ευχαριστώ, θα ακούσετε και τις δικές μας παρατηρήσεις για το νομοσχέδιο, κύριοι Υπουργοί.

Σε ό,τι αφορά το πρώτο κεφάλαιο.

Θα ξεκινήσω με το άρθρο 2, που προσδιορίζει τα ελάχιστα όρια επιλέξιμων δαπανών, τα οποία πρέπει να υλοποιηθούν στη χώρα μας και κατηγοριοποιούνται σύμφωνα με το είδος και το περιεχόμενο του οπτικοακουστικού έργου. Θα σταθώ στο γεγονός ότι σε όλες τις περιπτώσεις, αναφέρεται ανεξαρτήτως του μεγέθους του φορέα. Αυτό, αναφέρεται. Πιστεύουμε ότι τα ποσά, θα έπρεπε να προσδιορίζονται και με βάση το μέγεθος του φορέα και να είναι ακόμη υψηλότερα, αν θέλετε, αν πρόκειται για ελληνικές παραγωγές που αναδεικνύουν τον ελληνικό πολιτισμό και όχι μόνο.

Το άρθρο 3 προβλέπει μεταξύ άλλων ως δικαιούχος της ενίσχυσης, επιχειρήσεις που έχουν υποκαταστήματα στην Ελλάδα. Δηλαδή, αν καταλάβαμε καλά, μια ξένη εταιρεία π.χ. από την Τουρκία ή από μια άλλη χώρα μπορεί να συνεργαστεί με μια άλλη ξένη εταιρεία π.χ. τα Σκόπια έργο, που έχει επίσης υποκατάστημα στην ελληνική επικράτεια, αυτή τώρα δικαιούνται ενίσχυσης. Δηλαδή, δύο ξένες επιχειρήσεις, να δικαιούνται και να λαμβάνουν αυτή την ενίσχυση, από το κράτος το δικό μας. Θα έπρεπε, τουλάχιστον, η μία εταιρεία να ήταν ελληνική, όπως και ελληνική να είναι και η επιχείρηση που θα λάβει καταρχήν την ενίσχυση της συνεργασίας.

Τώρα, ως προς το περιεχόμενο του έργου. Θα έπρεπε να υπάρχουν ασφαλιστικές δικλείδες κατά την άποψή μας, δεν μπορεί να επιδοτούνται έργα, που είναι αντίθετα στα εθνικά μας συμφέροντα.

Κάτι, επίσης σημαντικό. Για ποιο λόγο βάζετε την ΕΡΤ στους δικαιούχους της οικονομικής ενίσχυσης;

Το προηγούμενο διάστημα, δεν υπήρχε.

Νομίζουμε ότι η ΕΡΤ, ήδη εισπράττει αρκετά από τους λογαριασμούς της ΔΕΗ και όχι μόνο. Μία απάντηση σε αυτό, θα ήταν καλό.

Το άρθρο 4 αναφέρεται στις επιλέξιμες δαπάνες, αοριστίες και για το ύψος της αμοιβής του σκηνοθέτη, του πρωταγωνιστή και τα λοιπά.

Πάω στο άρθρο 5, για τα ποσοστά ενίσχυσης. Γιατί να είναι το συνολικό όριο ενίσχυσης σε συνδυασμό με άλλη κρατική ενίσχυση στο 60% του συνολικού κόστους παραγωγής, αν η παραγωγή είναι διασυνοριακή. Δηλαδή, αν η αλλοδαπή εταιρεία είναι για παράδειγμα τουρκική, γιατί θα πρέπει να δοθούν ακόμη περισσότερα χρήματα;

Δηλαδή, αν η αλλοδαπή εταιρεία είναι για παράδειγμα τουρκική, γιατί θα πρέπει να δοθούν ακόμη περισσότερα χρήματα, αλλά και ποια είναι τα κριτήρια, για να κριθεί ένα οπτικοακουστικό έργο ως δύσκολο για να είναι το αντίστοιχο ποσοστό στο 80%, γιατί αναφέρει μέσα το δύσκολο θα είναι 80%.

Το άρθρο προβλέπει, επιπλέον, ότι το ποσό της επιχορήγησης καταβάλλεται εφάπαξ στο δικαιούχο - τώρα εμείς έχουμε τις αντιρρήσεις μας - γιατί όσοι έχετε και επιχειρήσεις ίσως να έδινε και περισσότερα κίνητρα, αν γινόταν μια προοδευτική δέσμευση του ποσού, ανάλογα με την εξέλιξη της παραγωγής. Δηλαδή, προχωράει η παραγωγή, αποδεσμεύεται το ποσό, γιατί εφάπαξ στο δικαιούχο; Νομίζω, ότι εδώ μπορείτε να το διορθώσετε.

Στο άρθρο 6, προβλέπεται μεταξύ άλλων ότι η επιχείρηση έχει δικαίωμα να υποβάλει αίτηση εντός 10 ημερών από την ημερομηνία έναρξης του επενδυτικού σχεδίου - είναι πολύ σύντομο το χρονικό διάστημα των 10 ημερών - θα πρέπει να είναι τουλάχιστον 20 μέρες.

Επίσης, θα θέλαμε, να μας διευκρινίσετε με ποια κριτήρια θα ελέγχεται η δήλωση του υποψηφίου για τα πολιτιστικά κριτήρια στα οποία υπάγεται το επενδυτικό σχέδιο. Επίσης, ότι έχει να κάνει με τον κατάλογο των εργαζομένων που πρέπει να υποβάλει η επιχείρηση, να επισημάνουμε και πάλι το πόσο σημαντικό είναι να προβλέπεται ένα μίνιμουμ ποσοστό απασχόλησης Ελλήνων τουλάχιστον 60% . Νομίζω, ότι αυτά είναι σημεία τα οποία πρέπει να συμπεριλάβετε μέσα.

Για το άρθρο 7, είναι σχεδόν αδύνατο να ελεγχθεί η πληρότητα της αίτησης και των δικαιολογητικών μέσα σε 10 μέρες από την υποβολή της αίτησης, ενώ την ίδια ώρα δεν προβλέπεται καμία προθεσμία για την ολοκλήρωση της αξιολόγησης του περιεχομένου της.

Και κάτι πολύ σημαντικό, γιατί να αποφασίζει για τις Επιτροπές αξιολόγησης ο Πρόεδρος και ο Διευθύνων Σύμβουλος του ΕΚΟΜΕ. Και ακόμη περισσότερο προβλέπεται, ότι μέλη της Επιτροπής μπορεί, να είναι διαζευκτικά και εποπτευόμενοι φορείς του Υπουργείου Πολιτισμού και Αθλητισμού ή του Υπουργείου Ανάπτυξης και Επενδύσεων ή του Υπουργείου Τουρισμού ή της Γενικής Γραμματείας Επικοινωνίας και Ενημέρωσης, αλλά και ιδιώτες με εμπειρία στον τομέα οπτικοακουστικών παραγωγών. Και γιατί ιδιώτες; Ποιοι θα είναι αυτοί οι ιδιώτες και ποια θα είναι η αμοιβή τους σύμφωνα με τις ισχύουσες διατάξεις; Γιατί και εδώ νομίζουμε, ότι πάτε να εξυπηρετήσετε ημέτερους.

Αντίστοιχα ισχύουν και για το άρθρο 8, κύριοι Υπουργοί, προβλέπεται, ότι μπορεί να ορίζονται από τον Πρόεδρο και Διευθύνοντα Σύμβουλο του ΕΚΟΜΕ, εισηγητές, εξωτερικοί συνεργάτες και προφανώς θέλω, να πιστέψω, ότι θα είναι οι πιο ικανοί, αλλά συνήθως έτσι έχουμε συνηθίσει, να είναι οι πιο δικοί μας.

Στο άρθρο 9, η πρόβλεψη ότι ο φορέας του επενδυτικού σχεδίου μπορεί, να επιτύχει την απόσυρση του σε οποιοδήποτε στάδιο υλοποίησης της επένδυσης είναι υπερβολικά επιεικής, διαδικασία ανάκτησης στο τελευταίο στάδιο δημιουργεί ακόμη περισσότερα προβλήματα στην όλη διαδικασία της ανάκλησης.

Τώρα και για το άρθρο 10, επισημαίνω, ότι πρέπει, να διατηρηθεί η υποχρέωση δημοσίευσης σε ΦΕΚ, μιας και η Διαύγεια δεν αρκεί. Όλοι ξέρουμε, ότι πολλές φορές η Διαύγεια βγαίνει εκτός λειτουργίας, απαιτείται διαφάνεια.

Το άρθρο 11, προβλέπει υπερεξουσίες στον Υπουργό, ενώ για το άρθρο 12, που προβλέπει φορολογικά κίνητρα θα έπρεπε, να προβλέπονται κυρίως κίνητρα για παραγωγές που προωθούν τον ελληνικό πολιτισμό και την ιστορία μας.

Αυτά σε ό,τι αφορά στο πρώτο κεφάλαιο. Πηγαίνω στο δεύτερο κεφάλαιο ψηφιακές δημόσιες υπηρεσίες μέσω της ενιαίας ψηφιακής πύλης της Δημόσιας Διοίκησης, θα ήθελα, να επισημάνω, ότι δεν είμαστε γενικώς αντίθετοι σε ρυθμίσεις που απλοποιούν διαδικασίες και εξυπηρετούν και διευκολύνουν τους πολίτες.

Θα πρέπει όμως να εξασφαλιστεί και φοβόμαστε ότι αυτό δεν μπορεί να συμβεί η προστασία των προσωπικών δεδομένων ειδικά όταν μιλάμε για ιατρικά θέματα είναι προαπαιτούμενο. Είναι πάρα πολύ σημαντικό κεφάλαιο αυτό, δεν ξέρω κατά πόσο μπορούν να εξασφαλιστούν τα προσωπικά δεδομένα. Από την άλλη θα μου πείτε, τι θα κάνουμε, θα μείνουμε πίσω; Είναι ένα δίλημμα αυτό.

Πάμε στο τρίτο κεφάλαιο η Ενίσχυση της Ψηφιακής Διακυβέρνησης, το άρθρο 16 προβλέπει τη σύσταση σε επίπεδο διεύθυνσης υπηρεσίας συντονισμού ενιαίας ψηφιακής πύλης. Γιατί όμως να υπάγεται απευθείας στο Γενικό Γραμματέα έστω και μεταβατικά;

Και αφού προβλέπεται ολόκληρη διεύθυνση με τμήματα, με αρμοδιότητες και νέες οργανικές θέσεις, γιατί χρειάζονται όχι μόνο Επιτροπές και ομάδες εργασίας, αλλά και εξωτερικοί εμπειρογνώμονες με απόφαση φυσικά του Υπουργού. Αυτά είναι «πόρτες».

Το άρθρο 17, προβλέπει το Εθνικό Μητρώο Επικοινωνίας Πολιτών - επίσημα πλέον -ηλεκτρονικό φακέλωμα όλων των πολιτών και προβλέπεται και ότι σε περίπτωση μεταβολής των στοιχείων, κάθε πολίτης, οφείλει να ενημερώνει το Εθνικό Μητρώο Επικοινωνίας εντός 30 ημερών. Δηλαδή, αν δεν θα το κάνει, τι θα συμβεί; Αν γίνει στις 35, στις 40 μέρες ή αν το κάνει καθόλου.

Και μη μας λέτε ότι, από το Κέντρο Διαλειτουργικότητας, τα δεδομένα των πολιτών δύναται να είναι διαθέσιμα στα πιστωτικά ιδρύματα. Δεν υπάρχει «δύναται». Υπάρχει τράπεζα που να μην τα θέλει; Να μιλάμε ειλικρινά μεταξύ μας. Υπάρχει τράπεζα που να μην θέλει τα δεδομένα; Δεν υπάρχει. Και σε ποιο υποκατάστημα, εντός ή εκτός Ελλάδος, θα τα διαβιβάσει στη συνέχεια; Εδώ, έναν απλό λογαριασμό πάω να ανοίξει στην τράπεζα και χρειάζομαι λογαριασμούς, εκκαθαριστικά, αντίγραφα μισθοδοσίας. Δεν μπορεί, δυστυχώς, ο πολίτης να κάνει διαφορετικά.

Τα ανάλογα ισχύουν, κύριοι Υπουργοί, για τα άρθρα 18 και 19. Στα οποία, μάλιστα, προβλέπεται ότι, από 31/10/2020, όλοι οι φορείς του δημοσίου και του ευρύτερου δημόσιου τομέα υποχρεούνται να λαμβάνουν αποδεικτικό ενημερότητας μέσω της διαλειτουργικότητας των πληροφοριακών συστημάτων με το Κέντρο Διαλειτουργικότητας της Γενικής Γραμματείας Συστημάτων Δημόσιας Διοίκησης. Στο ίδιο άρθρο, όμως, σπεύδετε να προβλέψετε και τη δυνατότητα παράτασης. Δηλαδή, από τη μία, βάζετε τον περιορισμό στις 31/10/2020 και από την άλλη, η παράταση, μάλλον, και εσείς πιστεύετε ότι, είναι λίγο δύσκολο να γίνουν πράξη όλα αυτά, τα οποία νομοθετείτε.

Στο Κεφάλαιο Δ, στις οργανωτικές διατάξεις του Υπουργείου Ψηφιακής Διακυβέρνησης και των εποπτευόμενων φορέων του.

Το άρθρο 20 έχει να κάνει με το προσωπικό και την στελέχωση της Υπηρεσίας Συντονισμού Ενιαίας Ψηφιακής Πύλης. Προβλέπεται, με απόφαση του Υπουργού Ψηφιακής Διακυβέρνησης, η τοποθέτηση στις θέσεις προϊσταμένων οργανικών Μονάδων της Υπηρεσίας Συντονισμού Ενιαίας Ψηφιακής Πύλης. Γίνεται αναφορά σε υπαλλήλους που υπηρετούν ή αποσπώνται στο Υπουργείο Ψηφιακής Διακυβέρνησης και πότε θα ολοκληρωθούν αυτές οι διαδικασίες και ποια είναι αυτά τα φυσικά προσόντα που θα συνεκτιμώνται. Πελατειακό επιτελικό κράτος και στις θέσεις ευθύνης της νέας φιλόδοξης αυτής υπηρεσίας, που θέλετε να οργανώσετε.

Αλλά και στο άρθρο 21 προβλέπεται - ακούστε τώρα - μεταξύ άλλων, 15 θέσεις εμπειρογνωμόνων πληροφορικής, κατηγορίας ειδικών θέσεων. Άρα, έχουμε εμπειρογνώμονες πληροφορικής, αλλά δεν απαιτείται να έχουν πτυχίο πληροφορικής. Πώς γίνεται αυτό; Απορία το έχουμε. Δηλαδή, θέλουμε εμπειρογνώμονες της πληροφορικής, αλλά δεν απαιτείται να έχουν πτυχίο πληροφορικής. Εδώ, γελάνε και τα πληκτρολόγια. Με συγχωρείτε πάρα πολύ. Ή θα είναι εμπειρογνώμονες ή δεν θα είναι.

Τα ίδια ισχύουν και για το άρθρο 22. Αν και για να είμαι απόλυτα ειλικρινής, το προβλέπετε κάπως με έμμεσο τρόπο. Αλήθεια, πείτε μας, όταν αναφέρετε ότι «δύνανται να προσλαμβάνονται δύο μετακλητοί συνεργάτες, επικοινωνιολόγοι ή δημοσιογράφοι ή νομικοί», θα υπάρχει περίπτωση να μην προσληφθούν; Δεν υπάρχει περίπτωση. Βάλτε, λοιπόν, ότι θα προσληφθούν δύο δημοσιογράφοι, δυο επικοινωνιολόγοι, δύο νομικοί. Δεν υπάρχει «δύναται». Να είμαστε ξεκάθαροι.

Για τα άρθρα 23 και 24. Είναι ένα πολύ μεγάλο θέμα του νομοσχεδίου. Αναφέρθηκα και στην επί της αρχής τοποθέτησή μου και επισημαίνω και σήμερα, κύριοι Υπουργοί, ότι η ΕΛΛΗΝΙΚΗ ΛΥΣΗ είναι αντίθετη σε οποιοδήποτε είδος αναδοχή, αλλά και υιοθεσία, από ομόφυλα ζευγάρια, καθόσον η οικογένεια, εξ ορισμού, έχει - και πρέπει να έχει - πατέρα και μητέρα.

Σε σχέση με όσα ειδικότερα προβλέπουν τα άρθρα, επισημαίνω το πόσο σημαντικό είναι, στα σχετικά αυτά Εθνικά Μητρώα, να υπάρχει διασφάλιση της προστασίας των προσωπικών δεδομένων εν όψει και της μεταξύ τους διασύνδεσης.

Τέλος, θα ήθελα να μας ενημερώσετε, κύριε Υπουργέ, για τον αριθμό των προσώπων που είναι εγγεγραμμένα σε κάθε Μητρώο, όσα λειτουργούν. Και, επιπλέον, για το Εθνικό Μητρώο Ανηλίκων, πόσοι από τους ανήλικους είναι αλλοδαποί. Είναι πολύ μεγάλο θέμα και αυτό. Ξέρω ότι έχετε το τεχνικό κομμάτι.

Εγώ άκουσα με πολύ μεγάλη προσοχή και συμφωνώ απόλυτα με την επισήμανση της κυρίας Γιαννάκου και των υπολοίπων συναδέλφων. Δεν νομίζω ότι είναι θέμα δικό σας αυτό. Αλλά, σε ότι αφορά στην υιοθεσία ή την αναδοχή - που το αφήνει τελείως ανοιχτό εδώ - από ομόφυλα ζευγάρια, αυτά είναι επικίνδυνα πράγματα για την κοινωνία μας και θα θέλαμε διευκρινίσεις.

Αντιλαμβάνεστε ότι αν αυτά δεν ξεκαθαριστούν, η ΕΛΛΗΝΙΚΗ ΛΥΣΗ δεν μπορεί να ψηφίσει τέτοια νομοσχέδια, όπου μπορεί να προβλέπονται αναδοχή τέκνων από «γονέα ένα», «γονέα δύο», «γονέα τρία» και πάει λέγοντας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς. Ολοκληρώνουμε με την Ειδική Αγορήτρια του ΜέΡΑ25, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριοι Υπουργοί, κυρίες και κύριοι συνάδελφοι, θα περάσω απευθείας στα άρθρα.

Στο άρθρο 1 παράγραφος 2, σύμφωνα με την Αιτιολογική, συμπεριλαμβάνεται στο καθεστώς ενίσχυσης του νόμου 4487/2017 και η μεταπαραγωγή οπτικοακουστικών έργων. Θεωρούμε ότι αυτή η προσθήκη παρέλκει, έτσι κι αλλιώς. Διότι, στην παράγραφο 4 του άρθρου 20 του ισχύοντος νόμου, ήδη συμπεριλαμβάνεται η μεταπαραγωγή, όπου αναφέρεται ότι «η παραγωγή αυτοτελούς οπτικοακουστικού αφορά όλα ή επιμέρους στάδια της διαδικασίας παραγωγής». Δηλαδή, τα στάδια της παραγωγής, επεξεργασίας ή μεταπαραγωγής ενός οπτικοακουστικού έργου.

Στο άρθρο 2, τα 60.000 € που προβλέπονται στην παράγραφο Β, είναι ένα πολύ μεγάλο ποσό για την επιλεξιμότητα των δαπανών ντοκιμαντέρ, αποκλείοντας, έτσι, τη συντριπτική πλειοψηφία της ελληνικής ανεξάρτητης παραγωγής. Θεωρούμε ότι το όριο θα έπρεπε να κυμαίνεται μεταξύ 20.000 € και 25.000 € και αυτό διότι ξέρουμε ότι το ελληνικό ντοκιμαντέρ έχει αναπτύξει μια ιδιαίτερη δυναμική, ιδιαίτερη άνθηση, έχει πολύ σοβαρή προοπτική συμβάλλοντας στην ανάπτυξη του πολιτιστικού προϊόντος και πολύ μεγάλη ζήτηση. Όταν, όμως, η τιμή ενοικίασης του ελληνικού ντοκιμαντέρ από τα εγχώρια κανάλια δεν ξεπερνά τα 20 €/ λεπτό, είναι φυσικό και επόμενο το συνολικό κόστος, τελικά, της ανεξάρτητης παραγωγής να πρέπει να συμπιέζεται, να συρρικνώνεται υπέρμετρα, ώστε να υπάρχει το περιθώριο, μετά, απόσβεσης της επένδυσης με την επιστροφή του ποσοστού, σύμφωνα με τα όρια της επιλεξιμότητας των δαπανών. Για να το δούμε, δηλαδή, πρακτικά, για 40΄ ντοκιμαντέρ, το κανάλι θα πληρώσει το πολύ 800 € για μια προβολή. Πόσες φορές θα αναμεταδοθεί ένα ντοκιμαντέρ και από πόσα κανάλια; Στο παράδειγμα αυτό που σας φέρνω, εάν η παραγωγή έχει κοστίσει 25.000 €, τότε ισοσκελίζει το κόστος της μετά την 32η φορά αναμετάδοσης. Πότε θα βγάλει τα έξοδά του; Πιθανότατα ποτέ! Ομοίως, τα 60.000 € στην παράγραφο Γ, του άρθρου 2 για επιλέξιμες δαπάνες σε παραγωγή μικρού μήκους είναι και αυτά εκτός ελληνικής πραγματικότητας. Σημειωτέον ότι το ανώτατο ποσό που μπορεί να εγκριθεί από το Ελληνικό Κέντρο Κινηματογράφου για μια ταινία μικρού μήκους ανέρχεται στο ποσό των 25.000 €, κάπου εκεί πρέπει να κυμανθεί το όριο, ενώ το ποσό παραγωγής μικρού μήκους και επεισοδίου είναι άμεσα συγκρίσιμο, βλέπουμε ότι για το μεν μικρού μήκους αξιώνεται συνολικά 60.000 €, ενώ για τα επεισόδια 20.000€ με 25.000€.

Όπως σωστά αναφέρθηκε και στη δημόσια διαβούλευση, με αυτόν τον τρόπο και με αυτά τα πλαφόν που έχετε ορίσει δεν δίνετε κανένα κίνητρο σε εγχώριους παραγωγούς να επενδύσουν σε ελληνικές ταινίες μικρού μήκους, οι οποίες είναι, ως γνωστόν, αυτές οι οποίες συμβάλλουν, όπως είπα και πριν, στην ενίσχυση του πολιτιστικού προϊόντος, έχουν πολύ μεγάλη καλλιτεχνική αξία οι ανεξάρτητες παραγωγές και, βεβαίως, λειτουργούν ως προθάλαμος, ώστε όλοι οι παραγωγοί και καλλιτέχνες, οι οποίοι δεν έχουν ακόμη γίνει γνωστοί, να μπορούν να εξελιχθούν, να ανέλθουν και να προετοιμαστούν, στη συνέχεια, για παραγωγές μεγαλύτερης εμβέλειας. Εάν, λοιπόν, η πρόταση αυτή μείνει ως έχει, τότε θεωρούμε ότι οι εγχώριες παραγωγές, εκ των πραγμάτων και σε σύγκριση με τις παραγωγές αλλοδαπής προέλευσης, παραγκωνίζονται, δημιουργείται ένας αθέμιτος ανταγωνισμός με τις πολυτελείς παραγωγές του εξωτερικού ή τις διεθνείς συμπαραγωγές, με συμμετοχή από κράτη που, όπως γνωρίζουμε, οι δημόσιες χρηματοδοτήσεις είναι αυξημένες, δημιουργείται, λοιπόν, ένα καθεστώς αθέμιτου ανταγωνισμού σε σχέση με την ελλιπή πρόσβαση της ελληνικής κινηματογραφίας σε χρηματοδότηση, η οποία διαχέεται και παράγει, βεβαίως, προστιθέμενη αξία σε όλους τους κρίκους της αλυσίδας παραγωγής, συμβάλλοντας, με αυτό τον τρόπο και στην αύξηση των θέσεων εργασίας, όπως μας είπαν και οι φορείς, και στην εξαγωγή κεφαλαίου και, γενικότερα, στην άνθηση αυτών των παραγωγών. Δημιουργείται αθέμιτος ανταγωνισμός διότι οι αντίστοιχες παραγωγές του εξωτερικού έχουν γενναία χρηματοδότηση από τον κρατικό προϋπολογισμό, από αντίστοιχους, δηλαδή, φορείς και τα κονδύλια τα οποία, μετά, θα απορροφήσουν από τον ΕΚΟΜΕ, τα εισπράττουν σαν καθαρή κερδοφορία, σαν ένα υπερκέρδος. Η μείωση, επίσης, στις 20.000 € ή 25.000 € θα δώσει τη δυνατότητα, χωρίς μεγάλο κόστος επιδότησης, να καλλιεργηθεί η κινηματογραφική πολυφωνία, διότι έτσι θα έχουμε και ανεξάρτητες παραγωγές, όπως είπα, ντοκιμαντέρ, κινούμενα σχέδια και μικρού μήκους ταινίες.

Ως προς τα ψηφιακά παιχνίδια, καταρχάς πολύ καλώς τα εντάσσετε στο άρθρο 1, παράγραφος 1 στον ορισμό του αυτοτελούς οπτικοακουστικού έργου. Αν και θεωρούμε ότι τα 30.000 € είναι χαμηλό όριο, διότι τα videogames, συνήθως, είναι ακριβές παραγωγές, ωστόσο, υπάρχει λόγος αυτές οι παραγωγές να μείνουν σ' αυτό το επίπεδο επιλέξιμων δαπανών, ώστε να δοθεί, έτσι, το κίνητρο ενασχόλησης με αυτό τον τομέα και στην Ελλάδα. Είναι γνωστό ότι η παγκόσμια βιομηχανία του gaming, αλλά και όλων των δραστηριοτήτων που το συνοδεύουν, όπως είναι τα συνέδρια, οι επιδείξεις, οι μαραθώνιοι, τα συμπόσια, είναι εξαιρετικά προσοδοφόρα.

Είναι μια βιομηχανία διαρκώς αναπτυσσόμενη, σε ολοένα και περισσότερους κλάδους και μάλιστα, μόνο για το 2023, τα κέρδη τα προσδοκώμενα, αυτά που αναμένονται από το gaming, ανέρχονται στο ποσό των 200 δισεκατομμυρίων δολαρίων. Δεν είναι τυχαίο, ότι υπάρχουν πολλά πανεπιστήμια στο εξωτερικό, τα οποία προβλέπουν προγράμματα σπουδών, εξειδικευμένα στις ανάγκες αυτής της βιομηχανίας, καθώς το ίδιο το community, η κοινότητα των gamers και των developments, απαρτίζεται από ανθρώπους ιδιαίτερα οξυδερκής, ιδιαίτερα καταρτισμένους, αποφασισμένους, οι οποίοι αφιερώνουν πολύ μεγάλο χρόνο, πολύ μεγάλο κομμάτι της καθημερινότητάς τους, για αυτού του είδους την επένδυση. Θα είναι πολύ σημαντικό, η Ελλάδα, να προχωρήσει με γοργά βήματα προς αυτή τη κατεύθυνση. Θεωρούμε, ότι ήδη έχουμε καθυστερήσει και έτσι αναμένουμε όλο και πιο εντατικές πρωτοβουλίες σε αυτό το χώρο, ο οποίος θα δημιουργήσει νέες θέσεις εργασίας, μεγαλύτερη απορρόφηση και θα είναι σίγουρα ένα επενδυτικό εργαλείο.

Σε σχέση τώρα με τον ΕΚΟΜΕ, όπως μας είπαν και οι φορείς κατά την ακρόασή τους και όπως γνωρίζουμε ήδη, στην ιστοσελίδα του ΕΚΟΜΕ, αναφέρεται, ότι η χρηματοδότηση της επιχορήγησης εξασφαλίστηκε από το πρόγραμμα δημοσίων επενδύσεων, από το οποίο έχουν μέχρι στιγμής δεσμευτεί 75 εκατομμύρια ευρώ για τα έτη 2018 μέχρι 2022-2023, αν δεν απατώμαι. Ενώ, όμως, έχει παρέλθει ήδη ο μισός χρόνος του προγράμματος, δυόμιση από τα πέντε χρόνια, σύμφωνα με κάποια δημοσιεύματα, αλλά και όπως μας είπε ένας φορέας συγκεκριμένα, ο ΕΚΟΜΕ, δυστυχώς, έχει επιχορηγήσει ελάχιστα ντοκιμαντέρ, καμιά ταινία μικρού μήκους και κανένα ψηφιακό παιχνίδι. Αν θυμάμαι καλά, το ποσό το οποίο μέχρι τώρα έχει επενδυθεί είναι γύρω στα 18 εκατομμύρια ευρώ από τα 75 εκατομμύρια ευρώ, από αυτά που μας είπαν οι φορείς, αν λοιπόν ισχύουν αυτά τα δεδομένα, τότε, το πιο πιθανό είναι να έχουμε έναν εσφαλμένο προγραμματισμό, ένα κακό προγραμματισμό, ή εσφαλμένα κριτήρια επιλεξιμότητας, τα οποία οδηγούν σε ντε φάκτο αποκλεισμό κάποιων παραγωγών και κάποιων δημιουργών.

Βεβαίως, όπως επίσης μας επεσήμαναν οι φορείς, αυτό το οποίο καλούμε το Υπουργείο, είναι να κοιτάξει το μεγάλο αγκάθι της απόδοσης, της διάθεσης του 1,5%, από την ετήσια διαφημιστική δαπάνη, σύμφωνα με το άρθρο 8 του ν. 3509/2010. Να υπενθυμίσουμε, ότι το 2016, κακώς είχε αντικατασταθεί ως βάση υπολογισμού ο ετήσιος κύκλος εργασιών από τα ετήσια διαφημιστικά έσοδα. Όμως, το ερώτημα είναι, που απαντήθηκε από τους φορείς, αυτό το 1,5%, τελικά ποιοι το πληρώνουν στην πραγματικότητα. Οι φορείς μας είπαν, ότι πρόκειται για ένα νόμο, ουσιαστικά για ένα ποσοστό, το οποίο εδώ και τριάντα χρόνια έχει καθιερωθεί, δεν το πληρώνει κανένα κανάλι μέχρι τώρα και οι κυβερνήσεις δεν έχουν κάνει τίποτα, μόνο και μόνο για να μην έρθουν σε κόντρα με τα κανάλια. Ενώ είχε προβλεφθεί με έναν νόμο να υπάρχει και ποινή για όσους δεν το αποδίδουν, μη απόδοσης φορολογικής ενημερότητας, να μην παίρνουν δηλαδή, φορολογική ενημερότητα, τελικά, αυτός ο νόμος δεν εφαρμόστηκε ποτέ. Το ερώτημα είναι, οι συνδρομητικές πλατφόρμες, κατ’ απαίτηση προβολής, τα βίντεο on demand, όπως λέμε, το καταβάλλουν αυτό το ποσοστό; Και σας ρωτάμε, γιατί η τάση τηλεθέασης πλέον έχει μεταφερθεί από τα κανάλια τα κλασικά σε αυτές τις υπηρεσίες, τύπου Netflix, Amazon Prime, HBO. Γνωρίζουμε, ότι αυτές οι εταιρίες έχουν πετύχει μία τεράστια υπεραξία τα τελευταία χρόνια, είναι πλέον πολυεθνικές εταιρείες, όμως, παρόλα αυτά, δεν αποκλείονται από τη δυνατότητα επιχορήγησης των παραγωγών τους, δηλαδή και επιχορηγούνται από τον κρατικό προϋπολογισμό και δεν θα αποδίδουν αυτό το ποσοστό. Το αποδίδουν αυτό το ποσοστό; Κατά πάσα πιθανότητα όχι, αφού ούτε τα εγχώρια κανάλια δεν το κάνουν.

Όσο για τα 75 εκατομμύρια του ΕΚΟΜΕ, αν αυτά τα λεφτά επιβαρύνουν τον κρατικό προϋπολογισμό, τότε η υποχρέωση να αποδίδουν και οι πλατφόρμες και τα κανάλια αυτό το ποσοστό 1,5%, θα μπορούσε να αντισταθμίσει την επιβάρυνση του κρατικού προϋπολογισμού και ουσιαστικά, η επιχορήγηση να προέρχεται από αυτά τα ποσοστά, από αυτές τις αποδόσεις. Κι αυτό, διότι βρισκόμαστε στα πρόθυρα οικονομικής κρίσης, είναι πάρα πολύ σημαντικό να εξοικονομούνται με αυτούς τους τρόπους χρήματα για τον κρατικό προϋπολογισμό.

Στο άρθρο 7 κυριαρχεί γενικώς μία λογική σύντμησης των προθεσμιών εντός των οποίων οι διοικούμενοι μπορούν να υποβάλουν ένσταση ενώπιον της αρμόδιας επιτροπής. Από τον κανόνα των δέκα ημερών τώρα περνάμε στον κανόνα των πέντε ημερών. Πρώτα θα πρέπει να διασφαλίσουμε και αυτό το λέω απευθυνόμενη στο υπουργείο ότι ο διοικούμενος έχει άμεση πρόσβαση σε όλα τα δικαιολογητικά, τα στοιχεία και τα έγγραφα που ζητάμε να προσκομίσει και ότι λειτουργούν ορθά όλες οι διαδικασίες και μετά να συντομεύουμε τις προθεσμίες.

Χαρακτηριστικό παράδειγμα στην παράγραφο 5 αναφέρεται ότι κατά της απορριπτικής απόφασης ο αιτών μπορεί να υποβάλλει ένσταση ηλεκτρονικά εντός αποκλειστικής προθεσμίας πέντε εργάσιμων ημερών από την κοινοποίηση της σχετικής απορριπτικής πράξης. Η επιτροπή ενστάσεων, όμως, από την άλλη, αποφαίνεται εντός δέκα ημερών από την ημερομηνία που ο διοικούμενος θα υποβάλει την ένσταση και βεβαίως, υποβάλλει εισήγηση στο αρμόδιο όργανο του Υπουργείου Ψηφιακής Διακυβέρνησης το οποίο εκδίδει τη σχετική προθεσμία.

Δηλαδή, με λίγα λόγια ζητάμε από το διοικούμενο μέσα σε προθεσμία πέντε ημερών όχι μόνο να συλλέξει όλα τα δικαιολογητικά και τα στοιχεία, αλλά να δομήσει, να διαμορφώσει το σκεπτικό νομικό και πραγματικό της ένστασής του και η διοίκηση από την άλλη, μέσα σε διπλάσιες μέρες, να κάνει την εισήγηση και σε αόριστο χρόνο, για να εκδοθεί η τελική απόφαση.

Στο άρθρο 8, παράγραφος 4 αναφέρεται ότι η ολοκλήρωση του επενδυτικού σχεδίου πιστοποιείται με την έκδοση απόφασης πιστοποίησης από τον πρόεδρο και διευθύνοντα σύμβουλο του ΕΚΟΜΕ ύστερα όμως, από γραπτή εισήγηση του οργάνου ελέγχου. Το όργανο ελέγχου το έχει συστήσει όπως γνωρίζουμε ο ίδιος ο πρόεδρος και διευθύνων σύμβουλος -τον οποίο το υπουργείο έχει επιλέξει - και στο όργανο αυτό επιτρέπεται να συμμετέχει ο μετακλητός του άρθρου 21 παράγραφος 3, για την αναγκαιότητα του οποίου, το υπουργείο μέχρι τώρα δεν έχει απαντήσει και ούτε μας έχει πείσει, γιατί είναι αναγκαίος. Πάλι κινείστε στα πρότυπα του επιτελικού κράτους, δηλαδή βάζετε ανθρώπους αποκλειστικά δική σας επιλογής να εισηγούνται και να αποφασίζουν πως τελικά θα διοχετευθεί το δημόσιο χρήμα κατόπιν απλά εισήγησης του αρμόδιου οργάνου. Το αρμόδιο ελεγκτικό όργανο δεν θα μπορεί να έχει αποφασιστική αρμοδιότητα, απλά γνωμοδοτική. Σε αντίθεση με αυτά που μας είπε πρόεδρος του ΕΚΟΜΕ ότι οι έλεγχοι είναι πλήρεις και ότι οι διαδικασίες ακολουθούνται με βάση τους πλήρεις ελέγχους που πρέπει να γίνονται.

Όταν όμως το ελεγκτικό όργανο έχει απλά εισηγητική και γνωμοδοτική αρμοδιότητα τότε από πού και ως που οι έλεγχοι αυτοί είναι πλήρεις;

Μέσα σε όλα αυτά βέβαια ο Υπουργός είναι απών. Καμία ευθύνη και ανέγγιχτος γενικά από οποιαδήποτε πολιτική ή άλλη ευθύνη.

Στο άρθρο 16 συστήνεται μία ακόμη υπηρεσία στο Υπουργείο Ψηφιακής Διακυβέρνησης για να επιβλέπει και να συντονίζει την ενιαία ψηφιακή πύλη government.gr με 45 νέες θέσεις προσωπικού, διευθυντές και τμηματάρχες.

Διερωτόμαστε αυτές οι θέσεις και αυτή η πρωτοβουλία τι σχέση έχει με την πάταξη της γραφειοκρατίας;

Επίσης, ποιο είναι το κόστος για τον κρατικό προϋπολογισμό που προκύπτει για τον φορολογούμενο πολίτη;

Ήδη, ως γνωστόν, στο Υπουργείο Ψηφιακής Διακυβέρνησης υπάρχει μία δομή, η γενική διεύθυνση ηλεκτρονικής διακυβέρνησης των τριών διευθύνσεων, των δέκα τμημάτων και των 118 υπαλλήλων.

Άρα, λοιπόν, δεν αρκούν αυτά τα τμήματα;

Δεν εντάσσονται σ’ αυτή τη δομή οι αρμοδιότητες για την ηλεκτρονική διακυβέρνηση και την ψηφιακή στρατηγική;

Για ποιο λόγο να έχουμε άλλη μία δομή;

Τέλος, στο σημείο αυτό σε σχέση με τα άρθρα 23 και 24 μοιραζόμαστε τις ανησυχίες της κυρίας Γιαννάκου. Το ερώτημα είναι πώς διασφαλίζεται το απόρρητο και το δικαίωμα των θετών παιδιών σε γενετική ταυτότητα;

Ξέρουμε όλοι ότι οι διεθνείς συνθήκες εστιάζουν αποκλειστικά στο βέλτιστο συμφέρον των παιδιών και όχι στην αυξημένη ζήτηση από υποψήφιους θετούς γονείς. Σας καλούμε λοιπόν, να μην συμβάλλετε αρνητικά σε ένα τόσο ευαίσθητο ζήτημα. Να προστατεύσετε τα δικαιώματα των υιοθετημένων παιδιών, διότι είναι και θέμα γνώσης της κατάστασής τους, αλλά και πολύ περισσότερο προφύλαξης τους από εγγενείς κληρονομικές νόσους. Σας καλούμε λοιπόν, να αποσύρετε αυτές τις δύο διατάξεις και οι αρμόδιοι να τις δουν με μεγαλύτερη σοβαρότητα και με περισσότερη διαβούλευση. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκαν οι επί των άρθρων παρατηρήσεις των Εισηγητών και των Ειδικών Αγορητών των κομμάτων.

Πριν δώσω τον λόγο στον εκπρόσωπο της Κυβέρνησης, τον Υφυπουργό, κ. Γεωργαντά, έχει ζητήσει να κάνει μια παρέμβαση η Αντιπρόεδρος της Επιτροπής μας.

Τον λόγο έχει η κυρία Βούλτεψη.

**ΣΟΦΙΑ ΒΟΥΛΤΕΨΗ:** Παίρνω τον λόγο για μία παρατήρηση, που θα ήθελα να τη λάβουν υπόψη τους ο Υπουργός και οι Υφυπουργοί, σχετικά με την πέμπτη παράγραφο του άρθρου 2, που αφορά στα επεισόδια τηλεοπτικών σειρών ή μίνι τηλεοπτικών σειρών.

Βλέπω εδώ, ότι χρειάζεται ελάχιστος αριθμός επεισοδίων 100, ώστε να μπορεί να υπάρχει η επιλεξιμότητα των 15 χιλιάδων ευρώ, όμως η πραγματική ζωή και η τηλεοπτική πραγματικότητα έχει δείξει ότι 100 επεισόδια είναι πάρα πολλά, για να μπορεί κάποιος να ενταχθεί σε ένα τέτοιο μέτρο. Δύσκολα γίνονται συμβόλαια 100 επεισοδίων, θα ήταν απαγορευτικό, δηλαδή, αν έμενε αυτός ο αριθμός, θα ήταν ίσως εις βάρος της ποιότητας, θα ήταν «τραβηγμένο από τα μαλλιά».

Και επειδή πιστεύω, και δεν το λέω πρώτη φορά τώρα, το γράφω πάρα πολλά χρόνια, ότι πρέπει να υπάρξει αντιστροφή στην παραγωγή ραδιοτηλεοπτικών προγραμμάτων, έχουμε ανάγκη από καινούργιες σειρές, βλέπουμε συνέχεια τις παλιές, βλέπουμε συνέχεια επαναλήψεις εντελώς ξεπερασμένες, λίγες είναι οι σειρές αυτή τη στιγμή, που είναι καινούργιες και κρατάνε το ενδιαφέρον του κόσμου.

Επειδή, στο κάτω κάτω της γραφής, κάτι που είναι επιτυχημένο μπορεί και να συνεχιστεί, αλλά και να υπάρξει δεύτερος και τρίτος κύκλος, θεωρώ ότι πιο κοντά στην πραγματικότητα είναι τα 70 επεισόδια, για να μπορούν περισσότεροι να επωφεληθούν από αυτό το μέτρο. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Έχει απόλυτο δίκιο η κυρία Βούλτεψη, πρέπει να σας πω βέβαια, ότι στο διεθνές επίπεδο, αυτή τη στιγμή το μεγαλύτερο ενδιαφέρον παρουσιάζουν οι σειρές, που έχουν 10 με 20 επεισόδια και σε αυτό το χώρο ανεδείχθησαν πάρα πολύ οι Δανοί, οι Νορβηγοί κ.λπ., που έκαναν συγκεκριμένες σειρές. Δηλαδή, είναι τα γρήγορα σίριαλ, τα οποία όμως, έχουν περιεχόμενο και ουσιαστικό περιεχόμενο. Και τα 70 ακόμη πολλά είναι.

**ΣΟΦΙΑ ΒΟΥΛΤΕΨΗ:** Είπα ότι μπροστά στα 100 θα μπορούσαν να γίνουν 60 ή 70 και να μπορεί να υπάρχει δεύτερος κύκλος, για να μπορούν να επωφεληθούν.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υφυπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, να ξεκινήσω απαντώντας στις τοποθετήσεις των δύο συναδέλφων. Εμάς μας ενδιαφέρει πραγματικά το μέτρο αυτό να προχωρήσει, να επιδοτηθούν όσο περισσότερες εγχώριες και ξένες παραγωγές γίνεται. Άρα, αξιολογούμε αυτήν την πρότασή σας, σε συνδυασμό με ό,τι ακούστηκε από τους φορείς νωρίτερα και θα υπάρξει τοποθέτηση από τον Υπουργό στην επόμενη συνεδρίαση. Αλλά, επαναλαμβάνω ότι η στόχευση είναι μία, να εξυπηρετηθεί πραγματικά ο όποιος επενδυτής στις συγκεκριμένες παραγωγές.

Αυτή είναι η στόχευση και μ’ αυτήν θα ξεκινήσω την εισήγησή μου, καθώς άκουσα πριν, όχι με έκπληξη πια, από τον Εισηγητή του ΣΥΡΙΖΑ να λέει επακριβώς «μη διώχνετε τους επενδυτές, θέλουν καθαρούς κανόνες οι επενδυτές». Χαίρομαι πάρα πολύ που ακούω τον Εισηγητή του ΣΥΡΙΖΑ να μιλάει για την ανάγκη να υπάρξουν επενδύσεις στη χώρα, να υπάρχουν επενδυτές και βεβαίως, να δημιουργήσουμε ένα πλαίσιο κατάλληλο για να έρθουν οι επενδυτές στη χώρα και όχι μόνο, επαναλαμβάνω ότι και οι εγχώριες παραγωγές μπορούν να αποτελέσουν ένα εξαγώγιμο προϊόν, το οποίο θα διαφημίσει τις ομορφιές της χώρας μας.

Είμαι όμως υποχρεωμένος σε κάποιες παρατηρήσεις οι οποίες γίνανε και οι οποίες θεωρώ ό,τι εν τέλει υποβαθμίζουν τη μεγάλη προσπάθεια που γίνεται και γίνεται διαχρονικά για το συγκεκριμένο θέμα ξεκινώντας από το 2017 μέχρι και σήμερα και η οποία από ό,τι φαίνεται έχει την αποδοχή του μεγαλύτερου αριθμού των πολιτικών δυνάμεων που βρίσκονται στην αίθουσα αυτή. Γίνανε κάποιες παρατηρήσεις προφανώς από ανάγκη αντιπολιτευτικών επιχειρημάτων, οι οποίες όμως τελικά δείχνουν - όπως είπα και στην πρώτη μου τοποθέτηση στην προηγούμενη συνεδρίαση - μία μίζερη προσέγγιση συνολικά του ζητήματος αυτού.

Επικεντρώθηκαν πάρα πολλοί από τους Εισηγητές στο άρθρο 16. Το άρθρο 16 ξέρετε δεν εμπεριέχει απλά την πρόβλεψη για την πρόσληψη 45 υπαλλήλων είτε αορίστου χρόνου είτε μονίμων για την Υπηρεσία της Ενιαίας Ψηφιακής Πύλης. Αυτό το οποίο δεν σχολιάστηκε από κανέναν και το οποίο νομίζω ότι είναι αναγκαίο να ακουστεί τώρα είναι τι σημαίνει Ενιαία Ψηφιακή Πύλη για το Δημόσιο το επόμενο διάστημα.

Η Ενιαία Ψηφιακή Πύλη, η οποία ξεκίνησε να λειτουργεί 31 Μαρτίου, εάν θυμάμαι καλά, 21 Μαρτίου προσδοκούμε να είναι η Πύλη όλου του Δημοσίου. Όλο το Δημόσιο θα είναι συγκεντρωμένο σε αυτή την Πύλη και αυτή η δουλειά που γίνεται σε αυτήν την Πύλη στον Cov.gr, δεν μπορεί να γίνει μόνο από κάποιους προγραμματιστές του ΕΔΙΤΕ, όπως γίνεται μέχρι τώρα.

Θα μου επιτρέψετε να κάνω μικρό απολογισμό αυτών των τριών συν τρεισήμισι μηνών λειτουργίας.

Έγιναν 5.200.000 επισκέψεις. παραλάβαμε. Συγκεντρώσαμε 501 ψηφιακές υπηρεσίες που υπήρχαν διάσπαρτες και αυτήν τη στιγμή τις κάναμε 575.

Έχουμε εκδώσει 7.726.000 έγγραφα. Έχουμε 199.541 εξουσιοδοτήσεις, 463.000 υπεύθυνες δηλώσεις, 57.000 πιστοποιητικά οικογενειακής κατάστασης, 16.000 πιστοποιητικά γέννησης να μη συνεχίσω στα πιστοποιητικά.

Έχουμε 455.444 συμπολίτες μας που εγγράφηκαν στην άυλη συνταγογράφηση.

Έχουμε 2.044.000 άυλες συνταγογραφήσεις.

Έχουμε 30.535 διπλώματα οδήγησης ψηφιακά.

Έχουμε 83.967 αιτήσεις εγγραφής στα νηπιαγωγεία.

Έχουμε την ψηφιακή ακαδημία με 160.000 επισκέψεις, ήδη, και πάρα- πάρα - πάρα πολλά άλλα, τα οποία τα αγκάλιασε ο ελληνικός λαός, τα οποία είναι τα πρώτα βήματα για την Ενιαία Ψηφιακή Πύλη του Δημοσίου.

Δεν δικαιούται το Υπουργείο αυτήν την δομή, γιατί πλέον, η δοκιμαστική περίοδος τελείωσε και αυτή, πλέον, όλη η δομή πρέπει να γυρίσει στην Υπηρεσία. Πρέπει να ελέγχεται από την Υπηρεσία.

Αυτή τη στιγμή εμείς δίνουμε μόνο κάποιες κατευθύνσεις που τις εκτελούν προγραμματιστές του ΕΔΙΤΕ. Δεν μπορεί να συνεχιστεί αυτό.

Έτσι έγινε και με τη διαύγεια θυμίζω στην αρχή. Η διαύγεια σταδιακά μετά κατέβηκε στην Υπηρεσία και ελέγχεται από την Υπηρεσία.

Πρέπει, λοιπόν, να υπάρχει συνεχής παρακολούθηση των Υπηρεσιών που προσθέτουμε, επικαιροποίηση αυτών, στρατηγική. Πρέπει να υπάρχουν πάρα πολλά πράγματα, γιατί προσδοκούμε και πιστεύω αυτή η προσδοκία η δικιά μας αποτελεί και ευχή όλων εδώ, πραγματικά σε αυτήν την Ενιαία Ψηφιακή Πύλη, να δούμε τους επόμενους μήνες όλο το Ελληνικό Δημόσιο, να πω τα επόμενα χρόνια, να μην πω τους επόμενους μήνες.

Πρέπει, λοιπόν, αυτό να παρακολουθηθεί από νομικούς, από τεχνικούς, από πληροφορικάριους.

Είναι αναγκαίο, λοιπόν, και δεν το προβλέψαμε στην αρχή. Το στελεχώσαμε νωρίτερα. Άμα ορίζαμε αυτές τις θέσεις τον Ιούλιο ή το φθινόπωρο θα μας λέγατε, κύριε Κάτση, «που τους βάζετε αυτούς, για να προσφέρουν ποια υπηρεσία;».

Τώρα που υπάρχει το αντικείμενο, που υπάρχει το παραγόμενο έργο, που υπάρχει η υπηρεσία, παρόλα αυτά λέτε «γιατί αυτούς τους 45;».

Αυτοί χρειάζονται. Χρειάζονται, γιατί όλο το Ελληνικό Δημόσιο θέλουμε να το συγκεντρώσουμε εκεί. Όποιος έχει αντίρρηση να το πει.

Δεν μπορεί να γίνει με άλλον τρόπο αυτή δουλειά, γιατί υπάγεται στο Γενικό Γραμματέα. Μα, αλλιώς θα υπαγόταν σε μια Γενική Διεύθυνση, η οποία πάλι υπάγεται στο Γενικό Γραμματέα.

Λοιπόν, ας κάνουμε την κριτική εκεί που πρέπει να την κάνουμε.

Ακούστηκαν πράγματα εδώ που αξίζουν μιας αξιολόγησης ενόψει των επόμενων συζητήσεων, αλλά νομίζω ότι δεν πρέπει να απαξιώνουμε ένα έργο το οποίο έγινε, το οποίο το βλέπουμε, το οποίο έχει απτά αποτελέσματα και το οποίο το αγκαλιάζει η ελληνική κοινωνία.

Σε σχέση με τα έργα κάνω μια πρώτη παρατήρηση.

Στην προηγούμενη περίοδο ελαχιστότατα έργα έγιναν από ΕΣΠΑ. Ουσιαστικά δεν ενεργοποιήθηκε το ΕΣΠΑ στα έργα πληροφορικής. Είχαμε ΠΔΕ που σημαίνει, ότι πρώτον εξαντλούνται εθνικοί πόροι, που θα μπορούσαν να χρησιμοποιούνται κάπου αλλού και δεν δεύτερον, σημαίνει ότι είναι πιο ευέλικτος ο τρόπος διαχείρισης αυτών των έργων από αυτούς οι οποίοι τα προγραμματίζουν, τα οραματίζονται και στη συνέχεια τα εκδίδουν.

Εμείς, λοιπόν, έχουμε ενεργοποιήσει το ΕΣΠΑ και θα σας πω ενδεικτικά μερικά έργα, τα οποία είναι σε εξέλιξη αυτή τη στιγμή και εντός των επόμενων λίγων εβδομάδων πολλά από αυτά θα γίνουν ορατά σε όλους: Η Εθνική Πύλη Κωδικοποίησης προκηρύσσεται μετά από χρόνια.

Το Σύστημα Διαχείρισης Ανθρώπινου Δυναμικού της Γενικής Κυβέρνησης, επιτέλους προκηρύσσεται εντός του μήνα.

Το Πληροφοριακό Σύστημα του ΕΚΟΜΕ βγαίνει σε διαβούλευση την επόμενη εβδομάδα.

Σχετικά με το Εθνικό Ταμείο Επιχειρηματικότητας και Ανάπτυξης (ΕΤΕΑΝ), κύριε Κάτση, που είπατε και μίλησαν όλοι για τα 25 εκατομμύρια. Επειδή βλέπω ότι παρακολουθείτε τη Διαύγεια και καλά κάνετε, παρακολουθείτε τις αποφάσεις της Κυβέρνησης και πολύ καλά κάνετε, δεν είδατε, 16 Ιουνίου 2020, απόφαση κατανομής λόγω χρηματοδότησης της ΣΑ 263, όπου λέει «αποφασίζουμε την κατανομή ποσού 25 εκατομμυρίων ευρώ για τη χρηματοδότηση του έργου της ΑΕ 263, επιχορήγηση της ΕΤΕΑΝ ΑΕ για τη Εγγυοδοσία Χαμηλότοκων Δανείων Επιχειρήσεων Παραγωγής Οπτικοακουστικών Έργων»;

Επίσης, το Ολοκληρωμένο Σύστημα Διαχείρισης Δικαστικών Υποθέσεων για την Πολιτική και Ποινική Δικονομία – Β΄ Φάση.

Έχουμε τη νέα Διαύγεια, η οποία ετοιμάζεται.

Βεβαίως, δεν πρέπει να ξεχάσουμε ότι όλα αυτά έγιναν μέσα σε μια περίοδο κατά την οποία αντιμετωπίσαμε και εμείς την υγειονομική κρίση βάζοντας άλλες προτεραιότητες.

Το 13033, ο Αριθμός Εκτάκτου Ανάγκης (112) είναι από το δικό μας Υπουργείο και πολλές άλλες διαλειτουργικότητες, οι οποίες έγιναν, για να μπορέσουμε να διευκολύνουμε πραγματικά τη ζωή των συμπολιτών μας σε σχέση με τις παρεχόμενες υπηρεσίες.

Είμαστε εδώ σύμφωνοι στο εξής: Ο ψηφιακός μετασχηματισμός είναι απόλυτη αναγκαιότητα. Είναι εθνικό στοίχημα δεν έχει χρώμα. Είμαστε εδώ πραγματικά δεκτικοί σε κάθε παραγωγική πρόταση, η οποία θα διευκολύνει αυτό, το οποίο είναι πρωτόγνωρο για τη χώρα. Αυτό, το οποίο βοηθούν οι τεχνοκράτες, βοηθούν άνθρωποι που ξέρουν το αντικείμενο.

Προσπαθούμε να βοηθήσουμε όλοι για να πάει μπροστά, αλλά καταλαβαίνετε ότι είναι δεκτή, η όποια παραγωγική πρόταση και με θετικό πρόσημο και θα το δείτε ότι θα αξιολογηθούν και θα γίνουν και δεκτές πολλές από αυτές.

Δε χρειάζεται να κάνουμε αυτό το πολύ σημαντικό πεδίο δράσης συνολικά του Ελληνικού κράτους πεδίο μιας στείρας αντιπαράθεσης.

Στην επόμενη συνεδρίαση, σε σχέση με τα άρθρα 23 και 24, τα οποία ακούστηκαν, θα έρθει η αρμόδια Υπουργός να δώσει τις διευκρινίσεις, οι οποίες απαιτούνται και, βεβαίως, οφείλει να το κάνει. Σας είπαμε από την αρχή ότι εμείς διευκολύνουμε τεχνικά, αλλά το περιεχόμενο των άρθρων αυτών θα αναλυθεί σε όλες τις λεπτομέρειες, χωρίς να υπάρχει κανένα σημείο, το οποίο να μην διευκρινιστεί από την αρμόδια Υπουργό, την Πέμπτη.

Νομίζω ότι με μία καλή διάθεση, βεβαίως ,σεβόμενοι το αντιπολιτευτικό ρόλο του καθενός, θα μπορέσουμε να προχωρήσουμε.

Κοιτάξτε, όμως, εδώ υπάρχει ένα παραγόμενο έργο, η κατεύθυνση έχει δοθεί, το τρένο πήρε μπρος, είναι το τρένο της χώρας, είναι το τρένο που θα οδηγήσει σε μια αλλαγή του Δημοσίου.

Αν δεν αλλάξει συνολικά ο τρόπος με τον οποίον το Δημόσιο παρέχει τις υπηρεσίες του στους πολίτες δεν μπορούμε να ευελπιστούμε σε ένα καλύτερο αύριο.

Νομίζω, λοιπόν, ότι όλοι μαζί, όπως πολύ σωστά είχαμε πει ότι υπήρξε ο οραματισμός με του ΕΚΟΜΕ το 2017, διορθώθηκε το 2018 και ερχόμαστε να προσθέσουμε ότι νομίζουμε καταλληλότερο εμείς. Ας μη μένουμε στη μεγάλη αυτή προσπάθεια, στους δύο ή τρεις μετακλητούς, περισσότερους ή λιγότερους, όταν βλέπετε ποιο είναι πραγματικά το παραγόμενο έργο.

Σας ευχαριστούμε πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Κάτση, δεν προβλέπεται διαδικασία δευτερολογιών, αλλά, αν θέλετε, μία μικρή ερώτηση παρακαλώ.

Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Υπουργέ, έκανα δύο συγκεκριμένες παρατηρήσεις στο ζήτημα του ΕΚΟΜΕ, γιατί, πραγματικά, σας το ξανά είπα και στην τοποθέτησή μου και στην πρώτη μου τοποθέτηση, ότι κατά τη γνώμη μας, είναι εθνικός στόχος η προσέλκυση οπτικοακουστικών παραγωγών. Σας κάναμε, λοιπόν, δύο προτάσεις. Η πρώτη ήταν να επαναφέρετε το ζήτημα του διπλού ελέγχου. Είναι ουσιαστικό και αποκτά κύρος στην ίδια την απόφαση, η γιατί είναι κρατικές ενισχύσεις. Το δεύτερο είναι να πάτε στο 45% τουλάχιστον, το ακούσαμε και από τους φορείς, για τις ξένες παραγωγές. Αν και μπορείτε και για όλες. Για αυτά τα δύο, γιατί, είναι τα βασικά σημεία κριτικής. Τα άλλα είναι ζητήματα πολιτικά.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Σας είπα ότι αξιολογούνται όλα και θα υπάρχουν τοποθετήσεις. Δε μπορώ να πω κάτι περισσότερο τώρα.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Επειδή δεν αναφερθήκατε καθόλου σε αυτό.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Όχι. Αξιολογούνται όλα. Το είπα ουσιαστικά ως γενική κατεύθυνση. Θα το δείτε στις επόμενες συνεδριάσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η συνεδρίαση της Επιτροπής μας για την επί των άρθρων εξέταση του σχεδίου νόμου του Υπουργείου Ψηφιακής Διακυβέρνησης «επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις». Η επόμενη συνεδρίαση θα πραγματοποιηθεί την ερχόμενη Πέμπτη, 9 του μηνός, στις 10 το πρωί.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Καππάτος Παναγής, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Μελάς Ιωάννης, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Κάτσης Μάριος, Κωνσταντόπουλος Δημήτριος, Δελής Ιωάννης, Χήτας Κωνσταντίνος και Αδαμοπούλου Αγγελική.

Τέλος και περί ώρα 19.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**